
HENKILÖT: 


Aatu  Toropainen,  »Haka-Aatu»,  taloll.  50  v. 
Tiina,  »Tissi-Tiina»,  hänen  vaimonsa,  45  v. 
Paavo,  heidän  poikansa,  17  v. 

Kaisa,  heidän  tyttärensä,  1-näyt.  15  ja  2-näyt.  20  v. 

Simo  Happonen,  huutolaispoika,  1-näyt.  1 8  ja  2  näyt.  23  v. 

Mooses  Pippuri,  mäkitupalainen,  40  v. 

Aku  Hukari,  ammatti  tuntematon,  25  v. 

Pekka  Tammanen,  talollinen,  45  v. 

Isakki  Ihalainen,  talollinen,  50  v. 

Majatalon  palvelijatar. 

Tapahtuu  Ylä-Kurj alassa,  l:n  ja  3:s  näytös  Toropai- 
sen pirtissä,  2:n  Huutolan  majatalossa;  ensimmäinen 
näytös  syksyllä  1912  ja  toinen  ja  kolmas  näytös  tammi- 
helmik.  vaihteessa  1918. 

Huomioitavaa:  Ensimmäisen  ja  toisen  näytöksen 
aikaero  on  kuudetta  vuotta.  Lisäkasvu  Simolle  ja 
Kaisalle  saadaan  siten  että  heidän  pukunsa  l:ssä 
näytöksessä  ovat  pidemmät  kuin  kokonsa  edellyttäisi, 
ja  jalkineina  voi  olla  yksipoh jäiset  lapikkaat.  Seuraa- 
vissa näytöksissä  on  Simolla  saappaat  ja  Kaisalla  kor- 
keakorkoiset nauhakengät.  Naamioimisella,  ryhdillä  ja 
puhetavalla  voi  myös  muutosta  sopivasti  järjestää. 

ENSIMMÄINEN  NÄYTÖS. 

(Toropaisen  pirtti,  vasemmalla  leivinuuni,  perällä 
ovi  eteiseen  ja  molemmilla  sivuseinillä  akkunat.  Tavalli- 
sen talonpoikaispirtin  sisustus.  On  lauvantai-ilta.  Tiina 
paikkaa  alusvaatteita  sängyn  laidalla  istuen,  Kaisa 
silittää  miesten  alusvaatteita  kartun  ja  kapulan  kanssa 
pienellä  penkillä,  ja  Aatu  pienentelee  sikarinpätkiä 
nahkalaudan  päällä,  sekoittaen  rouheet  pöydän  kulmalla 
olevaan  tuohiseen  tupakkaropeeseen. ) 

Tiina.  Pitääpä  paikata  .  .  .  turostella  vähän  noita 
housuja.  Eivät  joutaisi  nuokaan  vielä  riihirynttyiksi. 
Kestävät  toki  monet  viikot,  haarukoihin  kun  paksun 
paikan  laksauttaa.  —  Katsopas  Kati,  onko  siellä  niissä 
vaatteissa  —  liikoja  reikiä. 

Kaisa.  Eipä  näissä  näy  olevan. 

Tiina.  Mikähän  kumma  siinä  on,  kun  noista  han- 
kuroista  housut  hajoavat  .  .  .  ihan  kuin  kiusalla  syö- 
pyvät .  .  .  ?  Sietäisi  jo  uutena  panna  paikka  .  .  .  niin  .  .  . 
sisäpuolelle  paksusta  sarasta  savauttaa.  Tuonkin  pojan, 
moniaan  sikuna-Simon,  haarukat  ovat  ihan  siekaleina  — 
pätö  miehen!  Housuitta  kohta  saa  otvennella,  jos  tuota 
menoa  riittää. 

Kaisa  ( katsoen  seinäkelloa ) .  Taitaisi  olla  jo  aika 
kutsua  miehiä  kylvylle. 

Aatu  ( silmäten  ulos ) .  Vieläpä  tuolla  näkee  .  .  . 
näkeepä  vielä   vaon  ja  hakotukin. 

Tiina.  Näkee  .  .  .  kun  tuvassakin  näkee  vielä. 
Eikä  se  sauna  jäähdy,  kävin  äsken  katsomassa. 

Kaisa.  Mutta  isä,  siellähän  sataa  sihuuttaa  niin 
ilkeästi.  Koko  päivän  on  satanut.  Simokin  ollut  puolen 
päivää  märkänä.  Saa  vielä  yskän  .  .  . 

Aatu.  Ja  kuolee.  Höhö!  Älä  sinä  Kati  huolehdi 
Simosta,  itsestäsi  vaan  huolta  pidä.  Ei  Simo  vähästä 

kylmästä  välitä.  Menee  saunaan  nukkumaan  .  .  .  lau- 
teille lojahtaa,  niin  kyllä  siellä  horkka  lähtee.  (Tekee 
tulta  lamppuun.) 

Tiina.  Älä .  .  .  äläpäs  sammuta  sitä  tikkuasi, 
niin  minäkin  tuon  tämän  .  .  .  juoksutan  tiliini  tulta  otta- 
maan. (Koppaa  hyllyn  laidalta  pienen  huulilampun  ja 
käy  Aatulta  tulen.)  No  .  .  .  lepata  siinä  mitä  lepatat, 
tuonne  minä  vaan  vien!  ( A  settaa  lampun  eteensä  jollekin 
korokkeelle. ) 

Kaisa  ( remahtaa  nauruun  rullatessaan  äitinsä 
paitaa  ) . 

Tiina.  Kas  .  .  .  Kati .  .  .  itseksensä  näetsen  nau- 
ruun hörähti.  Mikähän  nyt  mieleen  juolahti? 

Kaisa.  Tälle  —  paidallanne,  hi,  hi,  hi!  Ei  se  peh- 
mennyt pyykissä  eikä  kuonnu  kapulalle.  —  Isälle  ette 
tarvitseisi  tehdä  tästä,  mokomasta  kormuksesta. 

Tiina.  Vai,  ei .  .  .  vai  ei  isälle!  Kyllä  miehen  nahka 
kestää  sen  kuin  naisenkin. 

Kaisa.  Tilasäkkiä  tästä  kyllä  saisi ...  ( Kopinaa 
porstuassa. ) 

Mooses  ( tulee  pelonsekaisesti ,  sätkien  märkää 
hattuansa  kengänvarteensa ) .  Kyllä  .  .  .  kylläpä  siellä 
on  aika  rötkötös,  on  se.  (Tullen  keskilattialle. )  Toin 
Liinukkaraiskan  talliin  .  .  .  katon  alle  panin.  Meinasin, 
jotta  annetaanpa  hänelle,  Liinukalle,  vähän  pitempi 
sunnuntai,  kun  se  sai  koko  viikon  kylmässä  sateessa  ja 
saviliejussa  kahlata.  —  Minä  olisin  .  .  .  olisin  toki  vielä 
jaksanut  auraa  vängätä. 

Aatu  (yrmeästi ) .   Yy!  Vai  niin  .  .  . 

Mooses.  Voisin  tässä  päivän  jatkoksi  vaikka  mitä 
tokerrella  ja  nokarrella. 

Aatu.  Kyllä  .  .  .  kylläpä  nämä  tokertamiset  ker- 
kiäisi  talvipuhteillakin  ...  No,  jospa  .  .  .  jospahan 
nyt  tämän  kerran  ...  ( Ottaa  pöytälaatikosta  rukkasen 
tekeleitä  ja  viskaa  ne  pöydälle.)  Tuossa  noita  rukkasen 
tiennoksia  .  .  .  peukaloita  kiinni  panet  tässä  saunan 
joutuessa.  (Etsii  nurkasta  penkiltä  sanomalehden  kat- 
sellakseen. ) 

Mooses  ( asettelee  takkinsa  ja  hattunsa  uunin 
kupeelle  riipuksiin  ja  oikoo  rukkasensa  kenkähaarukkaan 
uunin  otsalle.  Etsii  nurkkahyllyltä  ompelutarpeet  ja 
ryhtyy  neulomaan  rukkasen  peukaloa.) 

Tiina.  Juoksepas,  Kati .  .  .  pinkasepas  nuorilla 
jaloillasi  —  pistämässä  se  saunan  lakeinen  kiinni. 

Kaisa  (koppaa  jonkun  vaatteen  päällensä  ja 
menee  ) . 

Aatu  (itsekseen  naurahtaen ).  Höhö!  Siinäpäs  on  .  .  . 
on  se. 

Mooses.   Sanoitteko  mitä? 

Aatu.  Hörähtelen  tässä  itsekseni.  Vaikka  .  .  . 
saatpa  tuon  Mooses  sinäkin  lukea.  (Työntää  lehden 
Moosekselle. ) 

Mooses.  Niin  tuostako  tuo?  —  Osaiskohan  tuota 
enään  näillä  kiusatuilla  silmillään  .  .  .  (Lukee  jankkaa- 
vasti).  »Peräänkuulutus.  Koska  vuosipalveluksessa 
oleva  trengini  Niilo  Sakarinpoika  Noponen  on  luvatto- 
masti poistunut  palveluksestani  ennen  Keyriä,  niin 
kiellän  laillisen  etesvastuun  uhalla  kenenkään  hänelle 
työtä  ja  ruokaa  ja  asuntoa  ja  mitään  suojelua  antamasta, 
kunnes  hän  on  käynyt  sopimassa  asiansa  kanssani. 
Mahasalossa  syyskuun  15  pv.  1912  Aatu  Toropainen, 
talollinen  Mahasalo  N:o  5.» 

Aatu.  Höhö!  —  Ym  .  .  .  yy  —  y! 

Mooses.  Tiukat  .  .  .  tukalat  on  pojalla  päivät. 

Aatu.  Mitäs  lähti.  Puolitoista  kuukautta  vain 
Keyriin. 

Mooses.  Niin,  olisi  tuon  nyt  tärppänyt  vaikka 
miten.   Saiko  tuo  rahaa  paljonkin  niin  kuin  etuottona? 

Aatu.  No,  ...  sai  ja  ei,  miten  sen  ottaa.  Mitä 
niistä  .  .  .  mitäpä  niistä.  ( Ottaa  lehden,  taittaa,  asettaa 
pöydälle  ja  lyö  kämmenellä  päälle.) 

Tiina.  Lapikkaatpa  vei .  .  .  mukaansa  kaappasi, 
ruoja. 

Mooses.  Ihanko  vei .  .  .  vai  otti?  Olivatko  uu- 
detkin? 

Aatu.  Höhö!  Ylikesäisetpä  toki.  —  Varkain  lähti . . . 
haukkumakirjeen  pöydälle  jätti. 

Tiina.  Jätti  .  .  .  juutas  —  sen.  Jätti  näihinkin 
housuihin  reikiä,  hankasi  ja  kyhnytti.  (Menee  uunin 
luo  jotakin  puuhaamaan. ) 

Kaisa  (tulee ).  Sauna  alkaa  ruveta  jäähtymään.  — 
Äiti,  kaulataanko  Simolle  vaatteet?  Kyllä  kai. 

Tiina.  Ka,  nutuuttele  vähän  valmiiksi.  Ensi 
lauantaina  vasta  annetaan. 

Kaisa.  Miten  se  niissä  entisissä  on.  Märät  ja 
likaiset  ne  ovat,  tuommoisten  töiden  jälkeen.  (Pyytäen ) . 
Annetaan  vaan  puhtaat  vaatteet  Simollekin. 

Aatu.  Annetaan,  annetaan.  Mikä  kumma  pitää 
olla,  jotta  tuo  tyttö  tuon  jonninjoutavan  puolta  pitää  . . . 
tinkii  ja  kiistää?  Tee  sinä  vaan  äitisi  käsky  äläkä 
höpötä! 

Mooses.  Puolta  pitää  .  .  .  pojan  puolta  pitää  tyttö. 
Katrista  tuleekin  hyväluontoinen  ihminen,  kun  kasvaa 
ja  ikää  karttuu. 

Aatu.  Voipipa  sen  hyvän  luonnon  kasvattaa  ja 
pitää  ilman  jonninjoutavia  höpötyksiä.  (Riisuutuu.) 

Simo  (tulee.  Hänellä  on  vanhat,  pitkät  sarkahousut 
luonnottoman  suurilla  laskoksilla,  suuri  pikkutakki, 
repaleinen  sekin  ja  risainen  hattu,  jonka  läpi  törröttää 
märkä  hiustukko;  sukat  ja  kengät  myös  risaiset.  Lyö 
rukkasistaan  veden  lattiaan.) 

Tiina.  Räiskipäs  nyt  .  .  .  viskopas  nyt  likavettä 
päälleni  ja  pataan! 

Simo.  Eihän  tuota  tainnut  mennä.  (Vie  havukir- 
veensä  penkin  alle  ja  alkaa  riisua  vaatteitaan. ) 

Aatu.  No,  —  jokos  Simo  sai  urakkansa  tehdyksi? 

Simo.   Ka  .  .  .  enhän  minä  —  vielä. 

Aatu.  Oho!  Mitäs  sitten  riisut  töppösiäsi?  Enkös 
sanonut,  jotta  havukuorma  on  hakattava  ja  muutettava 
kujaan? 

Simo.  Vetää  retuutin  ne  tähdelatvat  katon  alle  ja 
hakkaan  ne  vaikka  yöllä.  Ihanhan  siellä  kylmää  kynt- 
tyräksi. 

Aatu.  Mhy  .  .  .  sitten  saa  Simo  olla  .  .  .  saapa  nyt 
olla  huomisen  tupakatta. 

Mooses.  Mi-tä?  Jokos  tämä  nuori  mies  polttaa, 
tupakkamyrkkyä  tupruttelee? 

Aatu.  Näkyyhän  tämä  joskus  suihaut  tele  van. 
Mitäpäs  kieltelemään,  kun  näkyy  himo  kova  olevan.  — 
Lupasin  .  .  .  hökläytin,  askin  Mattia  joka  sunnuntaiksi, 
jos  saa  antamani  urakat  tehdyksi. 

Simo.  Ka,  —  Paavohan  se  opetti  —  tupakalle. 

Tiina.  Vai  Paavo!  Tukipas  poika  turpasi.  Ei 
meidän  Paavo  sinulle  niitä  tapoja  opeta.  Omasi  ovat 
olleet .  .  .  niin  ovat  olleet  halusi! 

Aatu.  Tässä  pojassa  sitä  on  ollutkin  huonoja  taipu- 
muksia eri  tavalla. 

Tiina.  Viisi  vuotta  tämä  on  tässä  lötkistellyt. 
Nytpä  alkaa  .  .  .  aikaahan  tämä  nyt  suoloistansa  tehdä 
minkä  mitäkin.  —  Menepäs,  poika,  ja  vie  liiterin  vin- 
niltä  vastoja  saunaan.  Oman  vastasi  näyt  viime  ker- 
ralla saunan  katolle  viskanneen;  hae  se  sieltä  jos  aiot 
selkääsi  sätkittää. 

Simo  (vetäen  takkia  päälleen).  Kylvin  sillä  jo 
kymmenen  kertaa,  niin  arvelin,  jotta  .  .  . 

Aatu.  No,  pinkaisepas  nyt  niiden  vastojen  perään! 

Simo  (hyppää  menemään) . 

Tiina  (huutaa  perästä  porstuaan ) .  Eläkä  tulta 
vinnillä  tee,  muista  se!  Tuo  tullessasi  hellapuita,  ja  jos 
ei  ole,  niin  hae  lyhty,  jotta  näet  hakata  huomiseksi. 
(Kokoaa  paikkauksiaan  kasaan.) 

Kaisa.  Olisi  Paavokin  voinut  hellapuut  hakata. 
Missä  taas  pötkehtinee,  tokko  kylpemäänkään  joutunee. 

Mooses.  Pötkehti .  .  .  kävellä  lötkehti  Paavo 
tuonne  Makkolaan  päin,  vihelteli  viurautteli  mennes- 
sään. 

Kaisa  ( asetellen  miesten  alusvaatteita  tuolille ) . 
Tuossa  on  sitten  isälle,  nuo  Paavolle,  nämä  Moosekselle 
ja  siinä  on  Simollekin,  antakaa  tai  älkää. 

Mooses.  Eihän  se  toki  enää  kunta  tästä  Simon 
elatuksesta  niin  kuin  maksa? 

Aatu.  Vielä  mitä!  Toissa  vuonna  oli  satasappurai- 
nen,  viime  ja  tänä  vuonna  ei  mitään.  Hoitosopimus 
oli  viime  vuoden  loppuun,  nyt  on  poika  niin  kuin  omaan 
lukuunsa. 

Mooses.  Johan  tuo  toki  tuommoinen  pojan  vöt- 
käle  leivikseen  töitä  tekee  .  .  .  tekee  se. 

Tiina.  Ottaisiko  Mooses  leivilleen  Simon?  Ja 
vielä  Matti-lootan  joka  sunnuntai  pojalle  pätkäisi,  niin 
kuin  tää  Aatu. 

Mooses.  Kyllä .  .  .  kylläpä  minulla  on  noita 
herranlahjoja  omasta  takaa.  —  Meidän  Matti,  vasta 
kolmentoista  vanha,  on  jo  mukanani  savotassa  nujun- 
nut,  uitossa  ja  sen  semmoisessa.  Iso  apu  ...  iso  on  apu 
pojan  vötkäleestä  jo  ollut. 

Kaisa.  Tekee  Simokin  työtä,  melkein  kuin  aika- 
mies.  Kun  on  jo  kyntänytkin  kolmena  kesänä  .  .  . 

Tiina.  Pidä  suusi  kiinni  .  .  .  aikaihmisten  puhei- 
siin .  .  . 

Simo  ( tulee  puntaahan  kanssa ) .  Mihinkäs  nämä 
panen? 

Tiina.  Mihinkäs  ennen  .  .  .  hellapuut? 

Simo.  Niin  .  .  .  olenhan  niitä  uunillekin  .  .  .  (Aikoo 

viedä.) 

Tiina  ( riuhtaisee  taakasta  ) .  Uunillako  niitä  polte- 
taan? Pane  tuohon  .  .  .  heitä  siihen!  ( Simo  jätetty  ään 
puut,  loikahtaa  penkille  istumaan.) 

Simo.  Siellä  on  nyt  vastat  saunassa.  Näkyisi  sinne 
voivan  mennä. 

Tiina.  Alapas,  Kati,  mennä  lepsutella  vastoja 
hautomaan.  Lyö  vähän  löylyä,  ripahuta  vettä,  jotta 
häkä  ulos  häiräh täisi. 

Kaisa.  Minä  otan  jo  isän  vaatteet,  mennessäni 
nämä  vien.  (Menee.) 

Aatu.  Paikkaahan,  Simokin,  turostele  nuori  mies 
tuossa  rukkasiasi  yksin  vehkein.  Hajoitatkin  niin,  jotta 
kohta  ei  täytä  tähkilläkään.  (Etsii  partapuukkonsa 
ja  riisuutuu  alusvaatteisilleen.  Ottaa  penkin  alta  ter äk- 
käät jalkaansa.)   No,  lähdepäs  nyt,  eukko. 

Tiina  (sammuttaa  lamppunsa).  Tuokin  tuossa 
palaa  .  .  .  turhanpäiten  kituaa.   (Menevät. ) 

Mooses.  Sinäkin  sitä  olet .  .  .  kohta  olet  mieheksi 
sanottava. 

Simo  (rukkasen  paikkaa  laudan  päällä  tasaten). 
Ka,  kohtahan  minä  .  .  .  Näkyy  se  kirottu  leipäkin 
kasvattavan. 

Mooses.  Kirottuko?  Elä  nyt,  poika. 

Simo.  Niin,  niin.  Enpä  ole,  usko  pois,  Mooses, 
viiteen  vuoteen  iloisella  mielellä  leipää  haukannut. 
Tissi-Tiina  se  etenkin  yhä  marmattaa. 

Mooses.  »Tissi-Tiina»  .  .  .  niin  tää  emännän  t ai- 
kainenko? 

Simo.  Niinhän  ne  tätä  sanovat,  kylän  pojat. 

Mooses.  Minutkin  se  tää  Aatu  tuolta  Heinänie- 
meltä  hommasi .  .  .  kutsui  tämä  entinen  hakapomoni, 
kun  se  renki  karkasi.  Hyvä  siellä  olisi  ollut  olo,  Sihna- 
Simon  loisina.  Ei  puuttunut  leipä,  ei  juoma,  eikä  mil- 
loinkaan manattu.  Maha  oli  mainiossa  kunnossa,  oli 
se  .  .  .  usko  pois,  poika.  Ryypynkin  sai .  .  .  se  Sihna- 
Simo  kun  itsekin  ihan  juopi: 

Simo.  Juopi  se  tässäkin  —  tää  poika. 

Mooses.  Voi  persatti!  Vai  jo  juomalla  .  .  .  niin 
nuori  mies?  Ei  ole  hyväksi  se.  —  Niin,  tänne  se  kutsui, 
tämä  Toropainen,  tuohon  mökkirähjäänsä  .  .  .  Mäki- 
perään.  Pakkanen  siinä  panee  talvella,  niin  on  huono 
pakana  ...  se  suoja.  Huomautin  siitä  isännälle  — 
mitäs  luulet  sanoneen? 

Simo.  Se  sanoi:  Höhö! 

Mooses.  Ni-niin!  Niinhän  se  vain  sanoi.  Kyllä  se 
muutakin  hökäsi,  mutta  olkoon  nyt  kertomatta.  Kat- 
keraksi pani .  .  .  panipa  pahus,  se  sana,  tään  päivä- 
läisen mielen. 

Simo.  Ettekä  sanoneet  vastaan? 

Mooses.  En  sanonut ...  en  savauttanut,  vaikka 
kielellä  pyöri.  Siitä  nielaisin,  takaisin  rutkautin  kokku- 
rasarvisen  sanani.   Kerkiääpähän  keväällä  .  .  .  arvelin. 

Simo.  Pahahan  se  olisi  näin  syksyllä  isänaät 
suututtaa. 

Mooses.  Mistä  se  oikein  tää  sinun  sukujuuresi 
juontaa  .  .  .  elävätkö  sinun  vanhempasi? 

Simo.  Kansapa  mitä  elää  .  .  .  Isä  kuuluu  kuolleen 
puoli  vuotta  ennen  syntymistäni.  Puun  alle  oli  jäänyt 
tukkimetsässä. 

Mooses.  Ohhoh!  —  Ei  se  kerkiä  ...  ei  kerkiä  tää 
nälän  ja  vilun  kohmettama  köyhä  mies  edes  puun  alta 
pakoon.  —  Muuta  painamista  ja  murjomista  sietää 
kyllä  .  .  .  vuosikymmeniä  kestää  ja  kituuttaa;  mutta 
suuri  puu  kun  päälle  pätskähtää,  niin  eipäs  kestä,  ei. 
Siihen  naukuva  henki  niuskahtaa,  hirren  alle,  —  hir- 
ren, josta  piti  tehdä  ehkä  .  .  .  vaikkapa  oma  mökki. 

Simo.  Tuollahan  se  on  ollut  meidänkin  kotimökki 
Niemelän  kylässä.  Vaan  pois  oli  ajettu,  kun  isä  oli 
kuollut. 

Mooses.  Senkö  Niemelän  hovilaisen  maalla  He 
ollut? 

Simo.  Senpä  tietenkin  .  .  .  hovilaisen. 

Mooses.  Senpäs  on  ollut,  Niemelän  kylän  kunin- 
kaan ja  keisarin  .  .  .  ohhoh!  —  No,  montako  teitä  niin 
kuin  jäi? 

Simo.  Kahdeksan  on  ollut  meitä  lapsia,  minä 
mahaan  jäänyt  nuorin.  Ympäri  pitäjän  kuuluivat 
jakaneen  eläteiksi.  En  tiedä,  montako  lie  elolle  eisty- 
nyt.  Joku  tyttöhavukka  tuolla  etelässä  päin,  ja  Junnu- 
veli  on  Karsikon  sahalla  kanttarina. 

Mooses.   No,  äitis  toki  vielä  on  jaksanut  elää? 

Simo.  Kuuluu  elävän.  Tuollahan  tuo  lienee 
Huutolan  vaivaistalolla. 

Mooses.  »Kuuluu»  .  .  .  Sillä  tavallako  sinä  pejooni 
sanot!  Tokko  lienet  käynyt  katsomassakaan? 

Simo.  Eipä  tästä  päästetä.  Tää  Haka-Aatu  sanoo: 
mitä  se  katsomisesta  paranee,  hullu  akka! 

Mooses.  Hulluko?  —  Jottako  ihan  mielenvikainen 
tää  äitisi  on? 

Simo.    Niin .  .  .    kun  se    sisaren    taikainen,  se 

Miina,  pennun  tekaisi  sille  Niemelän  hoviiaiselle,  ja 
kun  se  ei  akakseen  ottanut,  niin  siitä  Miina  itseensä  otti 
ja  hyppäsi  penskoineen  vaivaistalon  mutahautaan.  — 
Oli  vielä  sylissään  puristanut  sitä  saannostaan,  kun 
sieltä  pois  haroivat. 

Mooses  (lopettaa  työnsä).  Ohhoh!  —  Vain  sinun 
sisaresi  se  olikin,  se  Miina!  Taisi  hänkin  olla  loppuaikoi- 
naan  vähän  .  .  .  höpsähkö. 

Simo.  Olihan  se  vähän  omituinen  .  .  .  selväjärki- 
nenkö^ nyt  mutahautaan?  Mutta  tekemällä  se  oli 
tehty. 

Mooses  (kenkiään  riisuen).   Tekemälläkö?  Eläs 
nyt  .  .  . 
Simo.  No  varmasti. 

Mooses  ( oikoo  kenkänsä  haarukoihin  uimin  otsalle  ) . 
Siinä  .  .  .  siinäpä  kuivaa  kenkä  .  .  . 

Simo.  Kyllä  nämä  isännät  saavat  köyhän  lapsesta 
hullun.  Kun  pahaan  paikkaan  joutuu,  niin  älykin  pois 
nyplähtää,  niin  sanoi  äitieukko.  —  Siitä  äitikin  hulluksi 
tuli,  kun  vaivaistalon  johtaja,  se  muuan  ärmiskö, 
ärjäisi,  jotta  »tule,  akka,  katso  pentuasi,  kun  on  hypän- 
nyt mutahautaan  sen  kakaransa  kanssa!»  Sen  päiväsen 
perästä  ei  ole  selvää  saanut .  .  .  äitivaivasesta. 

Mooses  (tuhraten  tupakkaa  piippuunsa  isännän 
ropeesta ) .  Voi,  poika  parkaa  .  .  .  sinuakin! 

Simo.  Mikäpä  minulla  hätänä?  Selkänahkakin  on 
niin  turtunut,  jotta  kyllä  se  nyt  sivallukset  kestää  .  .  . 
akan  ja  ukonkin. 

Mooses.  Ovatko  pakanat  ihan  tosissaan  lyödä 
kopsutelleet? 

Simo.  Eipä  enää  usein.  Karkuun  jo  jaksan  löt- 
köttää. — Ensi  vuosina  kopsuttelivat  aikalailla.  ( Lyö 
paikkaamansa  rukkasen  penkkiin.)  Mutta  herkiävät, 
kun  tässä  vuosi  vaihtuu.  Niin  arvelin,  kun  tuolla 
hakkasin,  ja  kylmä  vesi  valui  pitkin  selkäpiitä,  jotta  ei 
valu  tämän  pojan  selkäjuomulla  ensi  vuotena  Toro- 
paisen vesi .  .  .  olkoon  vaikka  minkälainen  haka  ja 
Toropainen! 

Mooses.  Katso  .  .  .  katso  tuota  poikaa! 

Simo.  Viime  sunnuntaina  kirjoitutin  kirjeen  suu- 
tari Vänttisellä  sille  velimiehelle  Karsikkoon,  jotta 
hommaa  tämmöisen  pojan  tehtävää  työtä.  —  Jos  ei 
siellä  ole,  niin  kyllä  on  Viipurissa. 

Mooses.  Elä  toki,  poika,  ihan  Viipuriin!  —  Itku 
ikeneessä  sieltä  pois  tulla  nyrskäiset. 

Simo.  Ehei!  —  Kyllä  siellä  työtä  saa.  Siellä  opet- 
telen kirjoittamaankin.  Saattehan  nähdä,  kun  muu- 
tamien vuosien  perästä  käyn  täällä,  niin  toinen  on 
tuuri  .  .  . 

Mooses  ( nousee  kävellä  lausuttelemaan ) .  Vai  käyt 
sinä  .  .  .  Käy  toki  katsomassa.  —  Niinpäs  jäi  .  .  .  jäi- 
hän peto,  se  Viipuri  minulta  näkemättä,  vaikka  nää 
jalat  olivat  jo  vähän  sinne  päin  sirhallaan  nuorena 
miehenä. 

Simo  (on  lopettanut  työnsä  ja  nousee,  pannen  rukka- 
set orteen).  Käyn,  ja  silloin  minulla  on  jotakin  muis- 
tutettavaa tälle  ukko- Aatullekin.  (Ottaa  hyppysellään 
tupakkaa  suuhunsa  Aatun  ropeesta.)  Käyn  ...  ja  sil- 
loin herra  varjelkoon,  kuka  minuun  näppinsä  pistää! 

Mooses.  Poika!  Mitä  sinä  oikein  puhut?  Tuntuu 
niin  kuin  jotakin  hampaasi  kolossa  olla  jomottaisi. 

Simo.  Kuule,  Mooses!  Nämä  käsivarret  kun  vielä 
viisi  .  .  .  kuusi  vuotta  heiluvat,  niin  —  tiedätkö  mitä 
( osoittaa )  tuossa  pahkurassa  silloin  on? 

Mooses.  Hehe . . .  oisko  tuota  niinkuin  .  .  .  voimaa? 

Simo.  Oikein  arvasit  .  .  .  voimaa  siinä  on.  Näillä 
kun  silloin  otan  erästä  entistä  hakopomoa  rinnuksista 
(ottaa  Mooseksen  rinnasta )  ja  sanon:  Lyö  sinä,  saatana, 
nyt  remelillä!  Kiskaise  sinä  haka  nyt  voilautanen 
minun  edestäni!  Sano  sinä  halavattu  Sikuna-Simoksi! 

Mooses  (rimpuillen ).   No,  no,  no  —  elä  .  .  .  elä! 

Simo.   Pistä,  sinä,  perkele  nyt  minut  sillan  alle! 

Mooses.  Sakramenskattu  poika  —  elä!  —  Pitääkö 
minun  panna  tämä  piippu  tuohon  pöydän  nurkalle  .  .  .  ? 
(Simo  hellittää.)  —  Onko  se  juutas  pitänyt  sinua 
ihan  sillan  alla? 

Simo.  Vielä  tänä  kesänäkin  kerran.  Mutta  usko  .  .  . 
se  oli  viimeinen  kerta! 

Mooses  (hokien ).  Elä  menekään  ...  elä  kehtaa- 
kaan, noin  iso  mies,  toki  painua  tätä  permantoa  alem- 
maksi. 

Tiina  (huutaa  ovelta).  Mooses!  Ukko-Aatu  tar- 
vitsee sinua  —  kainalolöyly  kuuluu  olevan  vielä  otta- 
matta. Me  Kaisan  kanssa  tulimme  jo  .  .  .  No  eikö  se 
Paavo,,  halavattu,  ole  vielä  tullut?  —  Jää  Simo  ja 
vuota  .  .  .  yhdessä  kylvette  .  .  .  poronokat. 

Mooses.  Lähden  .  .  .  kyllä  tästä  piipahdan.  (Tiina 
vetäytyy  takaisin.) 

Simo.  Kuules  ...  elä  vaan  kerro,  mitä  haastelin. 
Olisi  ollut  paljonkin,  mutta  nyt  jäi  .  .  . 

Mooses.  Huomenna  .  .  .  huomennapahan  turis- 
taan, kun  saunaan  mennään  ruokalevolle  .  .  .  hämärä- 
tuntia  häivyttelemään.  (Menee.) 

S  i  m  o  ( yksin ).  Ei  se  ukonkarilas  taida  antaa  niitä 
Mattia.  Hittoko  hänen  lie  pannut  tarjoamaan  tupak- 
kaa .  .  .  antaisi  edes  rahaa,  niin  ostaisin  vaikka  kamman 
itselleni.  (Nousee  varovasti  tuolille  ja  ottaa  orsilaudalta 
Matti-paketista  yhden  askin.)  Älynneekö  tuo  ukko? 
Aamulla,  kun  teen  sen  urakkani  loppuun,  silloinhan 
tämä  on  selvä.  Enpähän  sitten  enää  ota  jos  tarjoaa. 
(Piilottaa  askin  penkin  alle.) 

Paavo  (Kurkistaa  ovesta ) .  Onko  täällä  ketä  .  .  . 
muita? 

Simo.  Yksin  olen.  Ukko  ja  Mooses  ovat  kylpemässä 
ja  eukko-Tiina  ja  Kaisa  toisessa  tuvassa.  Meidän  kuuluu 
pitävän  kylpeä  kahden.    (Riisuu  kenkänsä. ) 

Paavo  ( tulee  tupaan ) .  Kuule  Simo  .  .  .  minäpä 
sain  Makkolan  Eemeliltä.  .  .  kuule  —  tätä!  (Näyttää 
pientä  pulloa.)  Huomenna  menemme  Maketin  Maikin 
mökille  ja  teemme  siellä  aika  naukut. 

Simo.  Mutta  jos  se  Maikki  kielii. 

Paavo.  Ei  kieli.  Hänhän  se  juuri  keittää  tätä  .  .  . 
Perhana,  jos  sinä  vaan  sanot  kelle  .  .  .  ? 

Simo.  En  sano. 

2  —  Lehti  kääntyy.  \J 

Paavo.  Minä  sanon  Maikille,  jotta  jos  maltat  pitää 
kitasi  kiinni,  niin  tuon  joskus  hämärän  päähän  jonkin 
kapallisen  ruista.  (Huojahtaa  vähän.)  Peevelin  ukko, 
kun  ei  antanut  rahaa  ...  en  saa  tupakkaa  pyhäkseni. 
Mutta  otanpahan  ukon  kassasta.  (Ottaa  laudalta 
yhden  askin.)  Sanothan  sitten  ottaneesi,  jos  kova 
myräkkä  nousee? 

Simo.  En  pieksätä  enää  itseäni. 

Paavo.  Et  ...  ?  Etkö  kestä  sen  vertaa,  iso  mies? 
Kyllä  se  torpan  paikka  kannattaa. 

Simo.  En  huoli  torpistasi.  Et  kuitenkaan  anna, 
vaikka  lupailet.  Etkä  ole  vielä  isäntäkään.  Ja  kun 
isännäksi  joudut,  niin  etpä  enään  sitten  antaisikaan. 

Paavo.  Kyllä  annan. 

Simo.  En  ota,  vaikka  antaisitkin.  Minulla  on  toiset 
tuumat. 

Paavo.  No  per  .  .  .  !  (Tarttuu  Simoa  kurkusta.) 
Etkö  ota?  Etkö  ota  torpanpaikkaa!  Etkö  sano  varas- 
taneesi tätä  Matti-askia? 

Simo.  Elä  kurista! 

Paavo.  Sanotkos  niin  kuin  käsken? 

Simo.   Sa  .  .  .  sa  .  .  .  sanonpahan  vielä  kerran. 

Paavo  (hellittää ) .  Usko  pois,  jos  vaan  rupeat  kons- 
tailemaan, niin  pieksätän  sinut  Ukko- Aatulla  niin 
että  . . .!  —  Minä  tarvitsen  rahaakin  .  .  .  kaksi  mark- 
kaa, ja  jos  ukon  pussista  se  häviää,  on  sinun  sanot- 
tava se  varastaneesi! 

Simo.  Niinkö  —  rahat?  (Miettii.)  Kyllä  sanon, 
jos  annat  viisikymmentä  penniä  minulle. 

Paavo.  Hyh!  Mitä  sinä  rahalla  teet  —  kunnan- 
elätti? 

Simo.  Teenpähän  vaan,  ostan  vaikka  —  kamman. 

Paavo.  Jotta  saat  täitäsi  hätyytellä,  ho,  ho,  hoo!  — 
No,  sen  saat.  (Ottaa  naulasta  riippuvien  isänsä  housu- 
jen taskusta  kukkkaron,  lukien  siitä  2:  50,  antaen  50  pen- 
niä Simolle.)  Ja  nyt  muista,  mitä  lupasit!  Tästä  saat 
ottaa  pienen  napsun  sen  päälle. 

Simo.  En  uskalla  ottaa.  Sanovat  sen  saunan  lämpi- 
mässä menevän  päähän. 

Paavo.  Eihän  vielä  saunassa  olla.  Ota,  minä  sanon! 

Simo  (ryyppää).   Jospa  minusta  tulee  juoppo. 

Paavo.  Ole  hupsimatta!  Millä  sinä  viinaa  ostat, 
köpelö? 

Simo.  Kun  kasvan  mieheksi  ja  tienaan  .  .  . 

Paavo.  Kukahan  sinulle  niin  paljon  palkkaa  mak- 
saa, että  viinaan  jää  .  .  .  en  minä  ainakaan!  —  (Lyö 
rintaansa.)  Minä  en  tee  työtä,  mutta  leipää  ja  viinaa 
riittää.  Vien  vaan  ruista  .  .  .  kuule,  ruista,  erään  kuu- 
sen juurelle,  niin  viinaa  kiehuu  ja  torvesta  tippuu  niin 
kuin  mahlaa.   (Ryyppää. ) 

Simo.  Jospa  juot  järkesi? 

Paavo.  Jos  olisi  sinun  järkesi,  niin  pian  se  juotu 
olisi.  Mutta  kuule  .  .  .  minun  isäni  on  ollut  lautamiehenä 
ja  äidin  sisaren  mies  tuomarina  .  .  .  niin  jotta  kuule, 
kun  tuo  ukko  kuolee,  niin  minusta  pitää  tulla  —  heras- 
tuomari! 

Simo.  Kyllä  kenestä  tahansa  herastuomari  tulee, 
kun  koulua  käypi,  niin  kuin  sinäkin  sen  kansankoulun. 

Paavo  (ivaillen ).  Tulisikohan  hullunkin  pojasta? 

Simo.  Minuako  tarkoitat?  —  No,  pistele  vaan; 
vielä  se  pilkka  käy  omaan  nilkkaan.  —  Kiistele  yksi- 
näsi ja  anna  olen  rauhassa.   (Kävelee  poispäin.) 

Paavo.  No,  ole  sitten  .  .  .  !   (Potkaisee  Simoa.) 

Simo  (kääntyen) .  Kehvel .  .  .  !  (Koppaa  kengän  ja 
heittää  sillä  Paavoa.) 

Tiina  (avaten  samassa  ovea).  No,  no,  no!  Simo, 
Simo!  —  Lurjus,  mitä  nyt  teet?  Tappaa  .  .  .  ihan  tappaa 
Paavon. 

Paavo.  Tappaa  se  .  .  .  ihan  tähän  paikkaan. 

Tiina  (Paavolle).  Mene  saunaan  siitä  ja  kylve 
Mooseksen  kanssa;  ei  sinua  uskalla  jättää  tuon  Sikuna- 
Simon  kanssa.  Tappaa  vielä  sinut  —  lapsikullan  —  tuo 
syöttipentu. 

Paavo  (menee  näyttäen  ovessa  Simolle  pitkää 
nenää). 

Tiina.    Mitä  varten  viskasit  kengällä  Paavoa? 
Simo.   Se  potkaisi  .  .  . 
Tiina.  Mihin  potkaisi? 

Simo   (näyttäen ).  Tuohon  noin  .  .  .  kovasti  koski. 

Tiina.  Sinunpa  se  alku  on  ollut.  —  Paavoa  ei  saa 
lyödä,  muista  se!  Jos  Paavo  tekee  kiusaa,  niin  tule 
sanomaan  minulle. 

Simo.  Paavopa  lyöpi,  jos  kielin.  Ettekä  te  usko. 
Viime  kerrallakin  .  .  . 

Tiina.  Olipahan  niin  tahi  näin  sekin  viimeker- 
tanen  .  .  .  Tuossa  on  .  .  .  (tukistaa  Simoa.)  pieni  muis- 
tutus. 

Simo  ( terhistäen ) .  Akka  .  .  .  kehvel  — ! 

Tiina.  Kirootko  sinä  minua?  Ihan  näet  noitumaan 
tässä  .  .  .  (Koppaa  remmin  naulasta.) 

Simo.  Elä  tule  lyömään!  (Pakenee.)  Vielä  entis- 
täkin lyömäsi  haavan  arpea  (näyttää)  tässä  tukan 
rajassa  jomottaa. 

Tiina.  Mitäs  rimpuilit  ...  en  minä  päähäsi  tar- 
koittanut. —  Vai  —  elä  tule!  Kukas  sinulle  kurin 
pitäisi? 

Simo  (pöydän  takana).  Kyllä  Ukko-Aatu  kurin 
pitää,  usko  se.  Saisit  kurittaa,  kun  oma  äiti  olisit. 
Vieras  akka  olet. 

Tiina  (näpsäyttää  Simoa  yli  pöydän ) .  Tässä  — 
akalta  .  .  .  Ähä! 

Simo.  Per  .  .  .!  Elä  tule!  (Koppaa  pöytälaatikosta 
puukon.)  Tulepas  — ! 

Aatu  (tulee ).  So,  so,  so,  soo!  —  No  herranper  .  .  . 
mitä  nyt? 

Tiina.  Ottipa  puukon  .  .  .  niin  .  .  .  puukonpa  kop- 
pasi vintiö,  kun  vähän  tukistin  .  .  .  kengänkorolla  kun 
Paavoa  päähän  löi! 

S  i  m  o  ( pannen  puukon  pois ).  Ei  se  päähän  sattunut. 

Aatu.  Löit  kumminkin? 

Simo.  Löin,  ja  lyön  vastakin,  jos  potkii  .  .  . 

Aatu.  Vai  lyöt  .  .  .  vai  kopsautat  vastakin.  Mutta 
tiedätkö,  mitä  siitä  seuraa? 

Simo.  Toisinaan  seuraa,  toisinaan  ei. 

Aatu.  Vai  niin  sattumoisin  on.  ( Ottaa  Tiinalta 
remmin.)  Vai  niin  hataralla  on.  —  (Kiskaisee  rim- 
puilevan Simon  penkille  mahalleen  ja  moksauttelee  sel- 
kään. ) 

Tiina.  Tulipas  kuri  —  puukkojunkkarille. 
Aatu.  Otatko  vielä  puukon  emäntääsi  vastaan? 
Simo.  E-e-en. 

Aatu.    Lupaatko  olla  ihmisiksi,  tappelematta  ja 
tollikoimatta?  —  No? 
Simo.    Lu-lupaan  .  .  . 

Aatu.  Onko  lupaus  vilpitön?  Eipä  se  ennen  ole 
niin  helposti  lähtenyt. 

Mooses  (tulee).  No,  ka  .  .  .  täällähän  on  Koivu- 
niemen herra  Selänpäässä  vieraana. 

Simo.  En  valehtele.  Kuulkaa  Mooseskin.  Lupaan 
muuttaa  tapani  .  .  . 

Mooses.  Kyllä  .  .  .  kyllä  kuulen. 

Aatu  (päästää  Simon).  Pakanan  poika,  puukon 
oli  ottanut  Tiinaa  vastaan  ja  lyönyt  Paavoa  kengällä 
päähän. 

Tiina.  Niinhän  hylky  .  ,  .    (Menee  ulos.) 

Mooses.  Ohhoh!  Kylläpä  poika  .  .  .  vimmattu  oli. 
(Itsekseen. )  Kehtaakin  lyödä  —  isoa  miestä. 

Aatu.  Olenhan  sanonut,  jotta  pitää  oikoa  kenkänsä 
ja  sukkansa  iltasin  ja  kuivamaan  panna,  hankoon 
tuonne,  kuten  Mooseskin.  (Kiskaisee  kengät  ja  sukat 
penkin  alta,  jolloin  sinne  piilotettu  Matti-aski  tulee  näky- 
viin.) Njaa  .  .  .  poika!  Mikäs  tuo  on?    (Ottaa  askin.) 

Simo.  Se  ...  se  on  —  Matti-laatikko. 

Aatu.  Kenen  Matti-laatikko  se  on? 

Simo.  Se  ...  se  taitaa  olla  —  teidän  laatikkonne. 

Aatu.  Vai  taitaa.  Mitenkäs  se  on  sinne  joutunut? 

Simo.  Se  on  otetta  ja  —  pantu  sinne. 

Aatu  (tarkastaen  tupakkavarastoaan. )  Niinpäs 
on  .  .  .  totta  on  .  .  .  otettu  on  ja  »pantu  sinne.»  —  Sinäkö 
otit? 

Simo.  Otin  vain  yhden.  Paavo  otti  toisen. 

Aatu.  Kumpi  ensin  otti? 

Simo.  Minä  kerkisin  —  ensin. 

Aatu.  Siitä  näkee  .  .  .  pahuudessa  olet  ensimmäinen. 
Niin,  me  keskustelemme,  vielä  tarinoimme  tästä. 

Kaisa  (tulee).  Isä  .  .  .  Paavo  taas  haisee  viinalle. 
Se  on  tuolla  toistuvassa  ja  hupsii. 

Aatu.  Yhym  .  .  .  jaha  — .  Haiseekos  tämäkin  poika? 
Hengitäpäs,  Simo,  tänne!  (Haistaa  Simon  henkeä.) 
Soo-o!  Tämäkin  poika  haiskahtaa  ja  ihan  —  korven- 
kyyneleelle.   (Polkee  jalkaa.)  Poika! 

Simo.  Minä  sain  jo  selkääni.  En  sen  jälkeen  ole 
pahojani    tehnyt.  —  Olenko,  Mooses? 

Mooses.  Et  ole  .  .  .  et.  Viinalle  vaan  kehtaat 
haista. 

A  a  t  u  ( ottaa  remmin ).  Niinhän  poika  löyhkähtelee. 

Kaisa.  Isä,  elkää  lyökö  Simoa!  Paavo  on  syyllinen, 
hän    varmaan    houkutteli  Simonkin. 

Aatu.  Tyttö,  mistä  sen  tiedät?  —  Eikä  tämä  sinulle 
kuulu. 

Kaisa.  Vaikka  ei  .  .  .  Paavo  on  paha,  olen  sen  näh- 
nyt enkä  voi  olla  sitä  sanomatta. 

Aatu.  Olkoon  nyt,  kunnes  asia  tutkitaan.  —  Kyllä 
tästä  pojille  kylmä  kylpy  tulee  —  totisesti.  Menehän 
Simokin,  hautele  selkäsi  pehmeäksi .  .  .  saunassa  liot- 
tele! —  Mooses,   lähdet äänpäs   toistupaan  aterialle. 

Mooses.  Mennään,  mennään,  pääsee  tästä  .  .  . 
joutuu  köllöllensä  saunan  päälle.    (Menevät. ) 

Kaisa  (on  jäänyt  seisomaan.  Pyyhkii  kyynelei- 
tään.) 

Simo.   Itketkö  sinä,  Kaisa? 

Kaisa.  Itken,  kun  lyövät  sinua  .  .  .  syyttömästi. 
En  jaksa  edes  puolustaa,  niin  kuin  sinä  minua  .  .  .  siltä 
ukkopässin-jukuralta. 

Simo.  Kyllähän  minä  yhdeltä  pässiltä  .  .  .  Mutta 
on  se  vahvempi  tää  ihmispässi  —  tää  isäsi.  Ei  kuin  kärsi 
vaan  .  .  .  Mutta  kuulehan  Kaisa,  miten  kauan  luulet 
tätä  kestävän? 

Kaisa.  En  tiedä.  .  .  Ehkä  loppuu,  kun  mieheksi 
kasvat. 

Simo.  Siihen  taitaa  mennä  pitkä  aika.  Enkä  tässä 
mieheksi  tule.  —  Kuulepas!  Kuka  sen  sanoo,  että  minun 
täytyy   olla   tässä  ikäni? 

Kaisa.    Eipä  .  .  .  kukaan. 

Simo.   Ei  kukaan,  ei!  —  Kati .  .  .  ethän  kerro  .  .  . 
en  anna  tämän  jälkeen  lyödä  itseäni.  Lähden  pois  tästä  > 
talosta! 

Kaisa.  Miten?  Milloinka? 

Simo.   Tänä  yönä  jo  .  .  .  jaloillani  minä  juoksen. 

Kaisa.  Kunpa  sataa  ja  on  pimeä  ...  Ja  saatko 
mistä  työtä? 

Simo.  Kyllä  saan  .  .  .  leipääkin  saan  .  .  . 

Tiina  ( tulee ) .  No  eikö  se  poika  ole  vielä  mennyt 
saunaan?  Ala  juosta  nyt!  —  Ja  tyttö,  elä  töllötä, 
vaan   laita   Moosekselle  vuode. 

Simo.  Missähän  ne  ovat  ne  alusvaatteet. 

Tiina.  Saat  —  tappelupukari!  Ensi  lauantaina 
saat  kyllä.    (Ottaa  jotakin  hyllyltä  ja  menee.) 

Simo.  Annapas,  Kaisa,  ne  vaatteet  tänne. 

Kaisa.  Tässä  nämä  ovat. 

Simo  (riisuu  nopeasti  entiset  ja  j>ukee  vähitellen 
uudet ) .  Tänä  iltana  kylven  toisen  talon  saunassa. 
Kunpahan  siunaisi  isällesi  ruokalystiä,  että  kerkiäisin 
pistäytyä  salvamen  taakse  .  .  .  Tämän  kun  tietäisi, 
tulisi  pieksämään  aivan  pehmeäksi.  Saattaisi  sysätä  .  .  . 
sillan  allekin. 

Kaisa.  Simo  parka,  tuletkohan  toimeen  suuressa 
maailmassa.  Ihan  pelottaa,  kun  ajattelen  .  .  . 

Simo.  Elä  pelkää,  eläkä  huolehdi  minusta,  Kaisa. 
Katso  vaan  eteesi.  —  Kirjoitan  sitten,  käy  vaan  suutari 
Vänttiseltä  kirjettäsi  kysymässä.  Hyvä  olet  ollut, 
ihan  kuin  enkeli  äitiisi  verrattuna;  senpä  vuoksi  kir- 
joitan .  .  .  ihan  kukallisella  paperilla. 

Kaisa.  Voi  toki!  Kirjoita  sitten  kaunis  muisto- 
värssy  loppuun. 

Simo.    No  niin.    Takki,  hattu  ja  kengät  vaan 

kainaloon  .  .  .  Sano  jos  kysyvät,  jotta  saunaan  tuo  lie 
mennyt. 

Kaisa.  Voi  kun  eivät  tulisi!  ( Etsii  nurkasta 
uudet  miesten  sukat  ja  hyllyltä  vakasta  piirakoita,  sitaisee 
ne  paperiin  ja  työntää  Simon  kainaloon. )  Ota  nämä, 
mutta  elä  pudota. 

Simo.   Kiitoksia  .  .  .  No,  hyvästi  nyt,  Kaisa. 

Kaisa.   Rupeaa  taas  —  itkettämään  .  .  . 

Simo.  Elä  nyt,  iso  tyttö.  —  Anna,  Kati  anteeksi, 
jos  olen  ollut  paha. 

Kaisa.  Kyllä  minä  annan.  Annathan  sinäkin, 
Simo. 

Simo.  Et  ole  ollutkaan  paha.  —  Eläkä  anna  sen 
pässin  päkätä  .  .  .  lyö  vaikka  henki  pois,  jos  ei  muuten 
tokene. 

Kaisa.  Kyllä,  kyllä.  Voi,  voi,  kun  en  laskisi 
sinua,  mutta  parempihan  on  mennä.  Juokse  nyt  varo- 
vasti, elä  putoa  ojiin  pimeässä  .  .  .  eläkä  eksy  metsässä. 

Simo  (ovella).  No,  nyt  menen.  (Muistuttelee.) 
Eläkä  mene  pahalle  miehelle  —  eukoksi. 

Kaisa  ( itkua  tukertaen ) .  En  minä  .  .  .  pahalle  .  . 
en. 

Simo.  Eläkä  mene  —  ollenkaan. 

Kaisa.   Enhän  minä  —  kelle. 

Simo.  Sitten  ei  olekaan  muuta.  Hyvästi!  (Painaa 
oven  kiinni,  raottaa  kerran  ja  menee.) 

Kaisa  (nyyhkyttää  hetken,  kääntyy  ja  juoksee 
akkunaan,  pimeään  tirkistäen ).  Voi  Simo  parkaa.  Sataa 
ja  on  pimeä.   Kunpa  osaisi. 

Mooses  (tulee).  No,  täälläpäs  vaan  Kati  yksin 
akkunasta  tirkistelee.  Kyllä  .  .  .  kylläpä  ei  ole  lysti  sen, 
kuka  sinne  joutuu.  (Tuhraa  tupakkaa. )  Taitaa  Paa- 
vollakin toistuvassa  olla  •  tiukat  ajat,  paikat  pahat. 
Simoa  se  vaan  syyttelee. 

Kaisa.  Niinhän  se  Paavo  valehtelee. 

Mooses.  Simo  taitaa  olla  kylpemässä? 

Kaisa.  Ulos  lähti  äskettäin. 

Mooses  (katsoen  ulos  akkunasta}) .  Ka  no,  katsopas, 

Katikin,  nuorilla  silmilläsi.  Eikös  tuikakin  tuli  tuolla 
riihen  kupeella? 

Kaisa.  Näkyy  tuikkavan. 

Mooses.  Ja  saunasta  ei  näy.  —  Simohan  se  siellä 
sitten  kykkii.  —  Mutta  sehän  menee  .  .  .  viuhtoo  vaan 
ja  .  .  .  nyt  jo  mäelle  nousee. 

Kaisa.  Nousee  se  .  .  .  mäelle  näkyy  kipuavan. 

Mooses.  Kyllä  se  on  Simo.  Simo,  juutas,  menee 
siellä.  —  Oli  niin  kummallinen  tänään,  tätäköhän  tuo 
merkitsi. 

Kaisa.  Oliko  hän?  —  Pitääpä  lähteä.  Hyvää 
yötä,  Mooses! 

Mooses.  Hyvää  yötä,  Kati.  (Katsoo  vielä  akku- 
nasta. Yksin.)  Nyt  se  meni  ...  ei  näy.  Naapuriin 
johonkin  lähti  —  selkäsaunaa  pakoon.  Huomenna  tulee 
—  jos  tulee.  —  Ohhoh,  hohhoh  tätä  köyhän  lapsen 
elämää,  orvon  onnetonta  osaa!  (Riisuutuu. )  Ohhoh! 
Alanpa  tässä  unta  houkutella,  jos  tulisi.  (Sytyttää 
piippuaan. )  Turautunut  on  tuokin  kapine  .  .  .  (imee 
piippua),  —  ei  siitä  tunnu  lähtevän.  Oletpahan  siinä 
lähelläni  edes.  Huomennapahan  rassailen,  levätessäni. 
(Katsoo  vuodettaan,  hakee  tulitikut  piipun  viereen,  ja 
menee  sammuttamaan  tulta  lampusta.)  Siunaisi  vain 
sitä  Simoa,  varjeleisi  häntäkin  —  poloista.  (Puhaltaa 
lampun  sammuksiin. ) 


ESIRIPPU. 


TOINEN  NÄYTÖS. 


(Huutolan  majatalon  kamari,  sisustus  tavallinen. 
Esiripun  noustessa  istuvat  Simo  ja  Aku  pöydän  ääressä, 
höyryävät  kahvikupit  edessään;  Simo  miettiväisenä  ja 
Aku  rentona  ja  huolettomana. ) 


Aku.  No,  toveri,  mitä  helkuttia  nyt  rupesit  mur- 
jottamaan? Tahnajärven  rajapaalun  sivuutettuamme 
olet  ollut  kuin  mikähän  —  etikkasieni! 

Simo.  Ole  saarnaamatta  siinä! 

Aku.  Juohan  edes  kahvisi,  että  vähän  piristyt. 
(Hörppivät  äänettöminä. )  — Nyt  täytyy  kiirehtiä. 
Sanoithan  Haka-Aatun  taloon  olevan  vielä  viisi  kilo- 
metriä. Ehtisimme  näkemään,  mihin  kukin  asettautuu 
nukkumaan  .  .  . 

Simo.  Kyllä  tunnen  talon,  kaipa  se  on  entisessä 
kunnossa. 

Aku.  Sinä  verotat  Aatun  rahapiironkia  vanhoista 
työpalkoistasi  ja  selkäsaunoistasi,  ja  minä  sillä  aikaa 
muistuttelen  muusta. 

Simo.  Minusta  tuntuu,  kuin  suunnitelmaa  olisi 
vähän  muutettava. 

Aku.  Millä  tavalla? 

Simo.  Siten,  että  jättäisimme  ne  »muut  muistutuk- 
set» tekemättä  .  .  .  vähän  vain  säikäyttäisimme.  — 
Minä  kyllä  selviydyn  ukosta. 

Aku  (nousten).  Peeveli!  Muutathan  ohjelmaasi 
joka  päivä,  mitä  lähemmäksi  tullaan.  Muistatko  suun- 
nitelmaasi Viipurista  lähtiessämme? 

Simo.  Sinun  suunnitelmasi  se  oikeastaan  oli,  sait 
vain  minut  taipumaan.  —  Olen  ajatellut .  .  . 

Aku.  »Ajatellut.»  —  Mitä  helvetin  ajattelemista 
siinä  on?  —  Annahan,  kaadan  tätä  kahvia.  Pidän  sitten 
sinulle  pienen  elämäkerrallisen  esitelmän.  (Juovat.) 

Simo.  Itsestäsikö  vai  minusta?  Tuttujahan  ne  ovat. 

Aku.  Eipä  haittaa  vaikka  kerrataan.  —  Teen 
aluksi  pienen  kysymyksen.  Oletko  milloinkaan  ollut 
tuon  peukalon  pään  kokoisena? 

Simo  ( naurahtaen  J .  Enpä  muista.  —  Kyllä  kai. 

Aku.  Varmasti.  Äitisi  silloin  huolehti  sinusta, 
kaikki  sait  hänestä.  Kun  äitiäsi  kiusattiin,  kiusattiin 
sinuakin.  Hänellä  teetettiin  raskasta  työtä,  huonolla 
ravinnolla,  pahoitettiin  hänen  mieltänsä,  ja  sinä  äitisi 
ruumiissa  kärsit  samaa.  Kannoit  joka  päivä  uhria 
kapitaalin  alttarille. 

Simo.  Ka  .  .  .  niinhän  se  asia  kaiketi  on  ollut. 

Aku.  Kun  sitten  synnyit .  .  .  ehkä  vähän  ennen 
aikaasikin,  aliravittuna  ja  sangen  vajavaisena  .  .  . 

Simo.  Mikä  kohta  minussa  on  vajavainen? 

Aku.  No,  no  .  .  .  älähän  kimpaudu!  Tiedän  sen 
asian.  Olen  lukenut.  Niin  .  .  .  heikon  äidinravinnon 
tähden  synnyit  siis  maailmaan  —  kaikinpuolin  puutteel- 
lisena. Aivojenkin  ainemassa  oli  surkastunutta. 

Simo.  Hyh!  —  Miksikä  monelle  rikkaallekin  syntyy 
—  vaivaisia  lapsia? 

Aku.  Niin  kyllä.  —  Toiset  syyt,  toiset  syyt.  Nythän 
on  kysymys  köyhän  lapsesta.  Synnyit,  ja  vastaan- 
ottamassa oli  joku  vaivainen,  työn  murtama  mummon- 
kupukka  joka  vapisevilla  käsillään  siirsi  sinut  likaisiin 
rääsy ihin,  lutikkain,  kirppujen  ja  täiden  purtavaksi  .  .  . 

Simo  (hypähtää  ylös).  Lakkaa  jo!  —  Mistä  sen 
tiedät? 

Aku  ( voitonvarmasti ) .  Niin  käy  hyvin  monessa 
tapauksessa.  Niin  kävi  minun  ja  sinun,  ja  niin  käy  ehkä 
meidän  lastemmekin.  —  Aliravittuna  ja  huonosti  puet- 
tuna kasvaa  kituutit  lapsuusvuotesi.  Sait  toria  .  .  . 
sait  lyöntejä  .  .  . 

Simo.  Äitini  oli  —  hyvä! 

Aku.  Ehkä  —  äitisi,  milloin  joutui  sinua  hoitamaan. 

Entäs  sitten?  —  Jouduit  kunnan  vaivaisena  jonkun  .  .  . 
mikä  se  taas  olikaan? 

Simo  (matalasti).  Kunnan-Pentti...  Anna  jo 
olla. 

Aku.  Kunnan-Pentin  taloon  jouduit,  ja  siitä  lähtien 
siihen  saakka,  kun  Toropaisesta  karkasit,  oli  elämäsi 
vailla  ainoatakaan  valopilkkua  .  .  . 

Simo.  Älä  kiihoita  minua! 

Aku.  Kiihoita?  —  Muistutan  vain  .  .  .  että  huomai- 
sit miten  väärin  .  .  . 

Simo.  Tiedän  sen  muistuttamatta. 

Aku.  ...  miten  väärin  on  menetelty,  ja  nyt,  kun 
sinullekin  sattuu  mahdollisuus  ottaa  palkkio  kärsimyk- 
sistäsi  niin  .  .  .  hy!  .  .  .  hölmotät  vain  ja  ehkä  —  olet 
valmis  suutelemaan  ruoskaa,  jolla  sinua  on  lyöty. 

Simo.  Perkele!  Minä  en  suutele  ruoskaa! 

Aku.  No,  mitäs  teet  sitten?  Jos  et  ruoskaa  suutele, 
niin  —  murrat ko  sen? 

Simo.  Minä  lyön  takaisin.  En  tiedä,  millä  tavalla 
sen  teen,  mutta  tapahtua  sen  pitää. 

Aku  (kuulostaen  ja  oviin  vilhuen).  No  niin... 
niin!  Maan  tasalle  remelinheiluttajan  synkeä  talo. 
Veri  pyttyyn,  jos  ei  lue  käteesi  riittävää  korvausta  ime- 
mästään  työvoimastasi  ja  hyvitä  .  .  . 

Simo.  So,  so  —  ei  —  verta  pyttyyn!  —  Mutta 
vapista  niiden  saatanain  pitää  .  .  .  sekä  isän  että  pojan 
ja  —  akankin. 

Aku.  Sanoithan  heillä  olevan  tyttärenkin. 

Simo.  (säpsähtää,  vaipuu  hetkeksi  .muistoihinsa). 
Olihan  se  —  tytär.  Ainoa  valopilkku  koko  talossa. 

Aku.  Ties,  millainen  »valopilkku»  siitäkin  on  tullut. 
Lehti  ei  kauas  puusta  putoa. 

Simo.    Huomenna  sitten  .  .  .  palaamme  takaisin. 

Aku.  Takaisinko? 

Simo.  Niinpä  tietenkin.  Luuletko  että  meitä 
kestitään  tämän  yön  jälkeen? 

Aku.  Hoo,  parasta  herkkua  pöytään  pannaan!  — 
Eteenpäin  me  painamme.   Kunnan-Pentissä  käymme 

siitä  hevosen  otamme  ja  ajamme  Kiihtelykseen  Lopotti- 
Lassin  niskaan  kuin  hyeenat. 

Simo.  Ei  paineta.  Menemme  takaisin  Viipuriin. 

Aku.  Mitä  varten?   Nälkää  näkemään?  —  Hoo-o! 

Simo.  Muurari  Jere  sanoi  lähtiessään:  Poika,  älä 
viivy  kauan!  Yhdestoista  hetki  on  käsissä,  joudu  takai- 
sin; riveissä  sinuakin  tarvitaan. 

Aku.  »Riveissä»  .  .  .  Kyllä  tiedän  ne  rivit  yhtä 
hyvin  kuin  Jerekin.  —  Kyllä  sen  näin  on  mentävä: 
Kun  ensi  laukaus  kajahtaa,  silloin  pääsköön  valloilleen 
piru;  tämä  kurja,  orjuutettu,  vuosituhansia  piinattu 
roskakansa,  ilman  rivejä,  ilman  jonninjoutavaa  »jär- 
jestelmää», levitköön  kuin  nälkäinen  susilauma  ympäri 

maan!  »Valtiollinen  valta!»  Mitä  perkelettä  me 

sillä  teemme?  Emme  me  tarvitse  senaattorituoleja, 
vaan  —  leipää!  Omaisuus  pois  jokaiselta  riistäjältä. 
Osat  saavat  jo  vaihtua. 

Simo.  »Osat  vaihtua.»  Tuollahan  ei  päästä  sen 
etemmäksi.  Järjestelmä  ei  muutu. 

Aku  ( hiljemmin ) .  Etkö  sinäkin  tahtoisi  kerran 
levätä,  olla  huoleton  ja  nauttia  elämisen  onnesta? 

Simo.  Kyllä,  mutta  en  sillä  tavalla. 

Aku.  Noo,  milläs  tavalla  sitten,  toveri  »järjestelmä»? 

Simo.  Enpä  kykene  kanssasi  väittelyyn  .  .  .  Mutta 
sen  sanon,  että  jos  tässä  maassa  kapina  syttyy,  täytyy 
meidän  toimia  tiukan  järjestelmän  mukaan.  Työväen 
täytyy  yksimielisesti,  yhtenäisillä  menettelytavoilla 
ottaa  valta  käsiinsä,  ja  laatia  —  älä  virnistelekään  — 
laatia  sen  vallan  avulla  uudet  lait  ja  sellainen  olotila, 
että  kenelläkään  ei  ole  kurjuutta. 

Aku.  Oijoijoi!  Kuinka  ihanaa!  —  Luuletko  sen 
noin  vain  käyvän  päinsä? 

Simo.  Ehkä  ei .  .  .  Yhteenottohan  siitä  tulee, 
mutta  —  rehellinen  tappelu;  ja  jos  työväki  on  yksimieli- 
nen, niin  säikähtää  sitä  koko  riistäjäluokka  ja  antaa 
perään  ilman  verenvuodatusta.  Niin  sanoi  Jere- 
muurarikin. 

Aku.    Se  sinun  jumaloitu  Jeresi,  jonka  pää  on 

täynnä  Marxia,  Engelsiä,  politiikkaa,  taktiikkaa,  Tak- 
tiikkaa ja  mitä  kaikkea  liekään,  mutta  joka  ei  uskaltaisi 
tappaa  vesikauhuista  koiraakaan,  jos  se  päälle  hyök- 
käisi .  .  . 

Simo.  No,  no!  Kyllä  Jere  mies  on.  Hänen  kolme 
poikaansa  on  punakaartissa  harjoittelemassa,  ja  itse 
hän  sanoi  tarvittaessa  olevansa  ensimmäinen  rinta- 
malla. Pojilleen  sanoi  kerrankin:  Jos  kuulen  jonkun 
teistä  vallattomuuksia  ja  omavaltaisuuuksia  tehneen, 
niin  ihmeitä  tapahtuu! 

Aku   (halveksivasti ) .  Ei  mitään  —  ihmeitä. 

Simo.  Kyllä.  Hän  sanoi  vallattomuuksilla  liatta- 
van liikettämme,  jonka  tulisi  näyttää  puhtautensa  ja 
säilyttää  kurinsa;  ja  hän  jatkoi,  että  jos  sota  syttyy, 
niin  yksityiset  murhat  ja  ryöstöt  on  kuolemanrangais- 
tuksen uhalla  kiellettävä. 

Aku.  Hö,  hö-höö!  Kyllä  minä  en  sellaisessa  sakissa 
olisi.  —  Katso  nyt:  yhteenotto  tulee  .  .  .  tappelet  kuin 
vimmattu,  näet  nälkää  ja  vilua,  ehkä  haavoitut  pahasti, 
jos  et  kerrassaan  kellisty  ...  ja  jos  voitat  —  ottaa 
vallan  käsiinsä  viisaampi,  toinen  herras joukko  ja  työ- 
mies, se  tappelija,  saa  nuolla  näppejään. 

Simo.  Älä  rohveteeraa! 

Aku.  Niin  tapahtuu.  Sentähden  ota,  syö  ja  juo 
aikasi,  äläkä  keinoja  valitse.  Eivät  niitä  valitse  her- 
ratkaan. Tappavat  ja  varastavat  rauhan  aikanakin, 
tosin  kiertoteitse. 

Simo.  Meidän  pitäisikin  olla  parempia,  jos  mie- 
limme pystyttää  uuden  ja  paremman  yhteiskunnan. 

Aku  (hetken  perästä).  No,  oletko  sinä  nyt  sen 
parempi?  (Ivalla.)  Olethan  menossa  kurittamaan 
entistä  pieksäjääsi .  .  . 

Simo.  Minäpä  en  häntä  tapa. 

Aku.  Säikyttelet  vain.  —  Mutta  jospa  hän  käsittää- 
kin sen  omalla  tavallaan  ja  antaa  paukun  —  järjestel- 
miä täyteen  kalloosi. 

Simo.  Hä!  —  Paukunko? 

Aku.    Niin,  niin.    Kyllä  sekin  rusthollari  on  va- 

ransa  pitänyt.  Kert oivathan  viime  levähdyspaikas- 
samme, että  Huutolankin  suojelijoille  on  jo  mennyt 
aseita.  (Ulkoa,  kuuluu  reen  kitinää).  Oh  .  .  .  (Katsoo 
akkunasta. )  No,  per.  .  .  .  siellä  nyt  on  se  ruumiskirstun- 
vetäjä,  jonka  ohi  hiihdimme.  Ihmettelen,  voiko  tyhjä 
puulaatikko  olla  niin  raskas,  kun  hevonen  näytti 
ihan  tosissaan  sitä  kiskovan.  Katsos,  navetan  ylisille 
ajaa  .  .  . 

Simo  (katsoo ).  Ihanpas  tiukalle  ottaa  hevosen  .  .  . 
Kyllä  siinä  kirstussa  varmasti  on  rautaa  sisässä. 

Aku    ( säpsähtäen ) .  Emmekö  lähde  hiihtelemään? 

Simo.  Käyn  maksamassa  kahvin.  (Menee  tuvan 
puolelle. ) 

Aku.  Käy  sinä  vain  —  possukka!  ( Reppuaan 
kopeloiden ) .  Naamarustinki  olisi  ollut  vaihdettava. 
—  Äsh!  Olkoon  .  .  .  kuka  minua  siellä  tuntisi.  Pahem- 
min lienee  Simon  laita.  (Katsoo  akkunasta.)  Nythän 
sieltä  tulee  kaksi  hevosta  .  .  .  kujaan  ajavat .  .  .  nämä. 

Simo  ( tulee ) .  Selvä  on.  Kuuleppas,  vaihtaisinko- 
han  ennen  lähtöä  karvaa,  etteivät  siellä  heti  tuntisi? 

Aku.  Minä  en  vaihda  ulkonaisesti  enkä  sisällisesti 
kuten  sinä.  —  Anna  olla,  eivät  ne  enää  tunne,  kun  et 
vain  arpiasi  näytä.  Ei  tässä  kerkiäkään,  saamme  kohta 
seuraa. 

Simo.  Olenhan  muuttunut.  No,  olkoon.  Ketä 
tulee? 

Aku  (akkunassa ).  Mistäpä  minä  tiedän.  Se  ylisille 
ajanut  oli  kai  tämän  talon  miehiä,  mutta  kaksi  ajoi 
äsken  kujaan.  —  Nythän  ne  sieltä  tulevatkin. 

Simo.  Heiltä  kyselemme  ennakkoon  Toropaisenkin 
asioita. 

Aku.  Mutta  älä  nyt  itseäsi  ilmianna.  Parasta, 
kun  annat  minulle  puhevallan.  (Ihalainen  ja  Tamma- 
nen  tulevat  turkeissa  ja  reuhkat  korvilla.) 

Ihalainen.  No,  ka  .  .  .  täällähän  on  jo  entisiäkin. 
Huh-huh,  kun  siellä  on  pakkanen! 

Tammanen.  On  siellä  .  .  .  ono!  —  Kahviakin  on 
siinä  hörpitty  .  .  .  Käynpäs  minäkin  .  .  .  käyn  kun  käyn- 

kin  kysymässä,  Marketalta  maanittelemassa.  (Menee 

tupaan. ) 

Ihalainen.  Keskelästä  päinkös  ne  nämäkin 
miehet? 

Aku.  Sieltä  keskuksesta  päinhän  sitä  .  .  . 

Ihalainen  ( aukoo  turkkiaan ) .  Ka,  minnehän 
noin  kuin  menossa? 

Aku.  Maailman  toilauksia  olemme  katselemassa. 

Ihalainen.  Hehe  .  .  .  eipä  niitä  ...  ei  niitä  ole 
täällä  päin  toilauksia.  No,  mistäpä  niin  kuin  ollaan? 

Aku.  Tuoltapahan  ollaan  —  Ihantolasta. 

Ihalainen.  Eläpäs  virka!  Vai  on  se  semmoinen- 
kin paikka  olemassa.  —  No  kun  ei  tunnu  ...  ei  murra 
puheenne  erikoisesti.  Sieltäkö  tääkin  toinen  mies? 

Simo.  Sieltä  .  .  .  sieltäpä  tääkin.  Olen  kyllä  sattu- 
moisin täälläkin  päin  käynyt.    (Tammanen  tulee.) 

Aku.  Tämä  puhetyyli  se  kuljeksivalla  miehellä 
muuttuu  maan  tavan  mukaan.  Tämä  kumppani  on 
Jukaraisen  poika,  Reisjärveltä. 

Tammanen.  Rupesivat  siellä  hommaan,  pian 
sanoivat  joutuvan  kuuman  kupin.  (Sijoittautuu. ) 
Näyttääpä  niin  kuin  naapurit  aikoisivat  lähteä. 
Ollaan  .  .  .  ollaan  pois  .  .  .  rupatellaan. 

Simo.  Kiire  olisi  seuraavaan  kylään  yöksi. 

Ihalainen.    Nää  kuuluvat  olevan  Ihantolasta. 

Tammanen.  Onhan  näitä  miehiä  Suomessa  .  .  . 
olemaan  vaikka  mistä. 

Palvelijatar  ( tuo  sytytetyn  lampun  pöydälle ) . 
Täällähän  on  miestä  .  .  .  Olisi  tässä  valon  lisää.  ( Kokoaa 
kahvikuppeja. ) 

Ihalainen.  Taitaa  .  .  .  taitaa  käydä  paljon,  tätä 
miestä? 

Palvelij  atar.  Kyllä  on  käynyt,  etenkin  viime 
aikoina.    (Tarkastaa  Simoa  pitkään  ja  menee.) 

Aku.  Kiire  olisi.  (Kuin  kuiskaten.)  Olemme  kul- 
jeksineet täällä  Ylä-Kurj  alassa  vähän  niin  kuin  .  .  . 
(Näyttää  eleillä.) 

Ihalainen.    Hehe,  he!    Eikö  tuota  arvattane 

pitemmittä  puheitta.  Noin  kun  sitä  —  liepuskin 
puolta  .  .  .  taikinan  tarvetta. 

Aku.  Niin,  sitäpä  sitä.  Ei  siellä  meidän  puolella 
kyllä  leivän  puutetta  ole,  mutta  kun  ennustavat,  että 
tulee  seitsenvuotinen  kato  kuin  Epkyytissä  ennen,  niin 
tuumasimme:  varataanpas  jotain  vartahasen  pantavaa, 
ettei  kesken  lopu. 

Ihalainen.  Hehe,  hee!  Taidattekin  olla  sieltä, 
missä  leivät  pidetään  —  sapilaalla. 

Aku.  Kepissä  .  .  .  kepissä  meillä  leivät  pidetään. 
Töihinkin  kun  lähdet,  niin  solahuta  vain  leipä  näin, 
(osoittaa  käsikoukkuaan ),  ja  kenellä  on  pieni  pää,  pistää 
kuin  rinkelin  kaulaansa.  Siinä  on  sapuska  lähellä. 

Tammanen.  Ho,  ho,  hoo!  Kylläpä  olet  hauska 
mies!  —  Kuulepas  Ihalainen  .  .  .  eiköhän  pyydetäkin, 
noin  mukavia  kun  ovat,  pitämään  —  seuraa  .  .  . 

Ihalainen.  Hehe,  he!  Istutaanhan  .  .  .  paine- 
taanhan  puuta,  ja  jos  niinkuin  naapureille  sopisi  .  .  . 
(Näyttää  pulloa  poveltaan. ) 

Aku.  Kiitos,  kiitos.  (Nykäisee,  hermostuneena 
kelloaan  vilkuilevaa  Simoa,  ja  Simokin  asettautuu  istu- 
maan.) 

Tammanen.  Vai  on  toki .  .  .  vai  vielä  on  Suomen 
maassa  paikka,  missä  on  leipää  yllinkyllin? 

Aku.  On .  .  .  on  se  meillä  semmoinen  paikka. 
(Palvelijatar  tuo  kahvin.) 

Tammanen.  Tuokaahan  kaksi  kuppia  vielä. 

Palvelij  atar.    Kyllä  .  .  .  kiitos.   ( Menee. ) 

Ihalainen.  Mut  saatiinkos  siellä  viljat  viime 
kesänä  talteen?  Eikös  siellä  ne  hulikaanit  .  .  .  noin  kun 
lakkoilleet? 

Aku.  Lakkoilleet ko?  Mitä  puhuttekaan?  Ei  Ihan- 
tolassa ole  lakkoja  ollut  moneen  vuoteen. 

Palvelijatar  ( tuo  kupit  ja  kaataa  kahvin ) . 
Olkaa  hyvä!    (Menee.  Ihalainen  tekee  puolikupposet.) 

Ihalainen.  No,  naapurit .  .  .  käykääpäs  pais- 
kaamaan, tulkaapas  tuikkaamaan!    (Maistavat. ) 

Tammanen.    Onpas  se...  on  se  sitten  ihme 

paikkakunta!     No  eikös  siellä  ole  näitä  —  sosilis- 

teja? 

Aku.  Ehei!  Ei  ole  ollut  moneen  monituiseen  vuo- 
teen. Viimeisen  lakon  aikana  ne  livistivät  sieltä  joka 
sorkka  muille  markkinoille. 

Ihalainen.  Heh-hee!  Vai  niin  ottivat  ja  pois 
menivät.  —  Ilmankos  niitä  tänne  on  viime  vuosina 
ilmaantunutkin.  On  tullut  kuin  turkin  hihasta,  oikei- 
den ihmisten  vaivaksi. 

Simo.  Taitaa  olla  täällä  paljon? 

Ihalainen.  Paljon  .  .  .  paljon  on,  pakanoita!  Ja 
villittyjä  kuin  paholaiset,  lakkoilevat,  pitävät  kokouk- 
sia ja  uhkailevat. 

Tammanen.  Niinhän  ne  .  .  .  kyllä  ne  uhkaavat. 

Aku.  Eivätkö  mitään  muuta  tee? 

Tammanen.  Eivät .  .  .  eiväthän  nuo  toki  vielä 
muuta. 

Aku.  Se  on  paha  se.   (Miehet  höristäytyvät.) 

Ihalainen.  Miten  niin  .  .  .  vieras  arvelee? 

Aku    (viekkaasti).    Kun  jotain  tekisivät,  niin... 

Tammanen  (hoksaten).  Ahaa!  Vieras  on  vei- 
keä .  .  .  vieras  on  varova.  Hohoho!  —  Niin  .  .  .  niinpäs 
mallautuvat  yhteen  meiningit.  —  Niin  saisi  rapsauttaa 
vähän  niin  kuin  —  sormille! 

Aku.  Aivan  niin  .  .  .  (Salaperäisesti.)  Mutta  aika 
tulee  vielä  —  siihenkin. 

Ihalainen.  Tulee  se,  aika.  Aika  ankara.  Eikä 
voikaan  olla  kaukana. 

Aku.  Eihän  se  ole  —  monen  lehden  takana. 

Tammanen.  Kun  vaan  käsky  tulee,  niin  .  .  . 

Aku.  Sitähän  tässä  on  kuulosteltu  niin  kuin  — 
Kokko  lounatta. 

Ihalainen.  No,  voi  veikkonen!  Taidat  ollakin 
meidän  miehiä,  mutta  haastelet  vaan  tunnustähtien  .  .  . 
vertauskuvien  kautta  veistelet. 

Tammanen.  Hyvä  on  olla  varova  nykyään. 

Aku.  Seinilläkin  ovat  korvat  tänä  aikana. 

Ihalainen  ( kaataa  kahvia ) .  Pankaahan  sekaan. 

—  Tämä  toinen  mies  ei  taida  uskaltaa  puhua  halaistua 
sanaa.  Juttele  pois  vaan.  Jos  samaa  maata  olet  kuin 
toinenkin,  saat  huoletta  olla. 

Aku.  Tämä  tuntee  semmoista  turvattomuuden 
tunnetta  näillä  asioilla  ja  korpimailla  liikuttaessa. 

Tammanen.  H  oho,  hoo!  Ei  täällä  karhuja  ole. 
Tokko  on  mitään  —  kättä  pidempää? 

Aku.  Mistäs  niitä  —  meillä?  Ihantolassa  jo  monta 
vuotta  sitten  taottiin  aseet  viikatteiksi  ja  muiksi  työ- 
kaluiksi, kuten  suuri  käsky  sanoo. 

Ihalainen.  Hehe,  he,  hee!  Kylläpä  olet  leikkisä. 
Täällä  ei .  .  .  ei  täällä  kalkutella  aseista  puukon  puria 
eikä  sahan  teriä  —  vielä.  Toisin  päin  on  totinen  tuuma. 
Tässä  on  aikomus  tarvita  niitä  tänä  talvena  .  —  Vai  ei 
ole  teillä?  Eikös  naapuria  haluttaisi,  etsittäisi  teillekin. 

Aku.  No,  —  jo  toki!  —  Saisi  sanoa,  jos  kuka  koiran- 
kuonolainen  päälle  hyökkäisi  että  —  top  .  .  .  seisau- 
tapas  sitä  ruhoasi,  pidäpäs  nahkasi  vähän  loitompana! 
(Nykäisee  jalallaan  Simoa.) 

Tammanen.  Onko  naapureilla  aikomus  .  .  . 
niin  .  .  .  tuuma  kiertää  kaukanakin? 

Aku.  Noo,  ei  varsin  kaukana.  Käymme  vain 
parissa  kylän  suuremmassa  talossa  ja  sitten  tästä  näin 
vitalikkoon  Liperin  kautta  takaisin. 

Tammanen  ( lyö  Ihalaista  olalle ) .  Tämä  Iha- 
lainen .  .  .  tämä  isoturkkinen  Iisakkihan  se  on  niitä 
kylän  napoja.  Taitaa  olla  itse  napa. 

Ihalainen.  Heh-he,  hee!  Napoja  .  .  .  Onhan 
sitä  vähän  sitäkin  —  navan  tapaista,  hiukan  verran 
maallista  tavaraa. 

Tammanen.  On  napa,  on,  Ukko- Aatu  Toropai- 
nen oli  olevinaan  ...  ( Simo  kohentautuu ) ,  mutta  ei 
ole  enää. 

Simo.  Vai  ei  ole  enää?  No,  mikäs  .  .  .? 

Tammanen.  Ei  ole  ...  ei.  Lehmiäkin  on  vain 
kymmenen  ja  metsää  .  .  .  niin  .  .  .  honkia  on  pitänyt 
myydä,  kun  entiset  rahat  on  syöty  ja  —  juotu.  Näyttää 
kuin  kirous  .  .  .  aivan  Luojan  kirous  olisi  talon  päällä. 

Aku.  Kuulepas,  Simo! 
Simo.  Jatkakaahan,  isäntä. 

Tammanen.  Mikä  lie,  mikä  lie.  —  Poika  sillä  oli, 
ja  muhkea  mies  olikin  ikäisekseen.  Se  otti  ja  joi,  joi  ja 
joi.  Salassa  kantoi  talon  rukiit  viinapolttimoihin  ja 
naisille.  Lopuksi  tuli,  niin  .  .  .  juoppohulluksi  pemahti 
tästä  miestä  väkevämmästä  ja  ajoi  hevosella  —  kana- 
vaan. 

Simo  ( ajatuksissaan ) .  Yksi! 

Tammanen.  Niin,  niin.  Sitten  sen  emännän  otti 
reumatismi  vai  mikä  jihti  lie  ollut,  ja  nyt  se  on  ollut 
jo  pari  vuotta,  jotta  ei  pääse  kuin  huoneissa  vaivaisesti 
kävelemään. 

Simo   ( edelleen  kuin  itsekseen ) .  Kaksi! 

Ihalainen.  No,  mitä  se  tämä  mies  .  .  .? 

Simo.  Minä  sanoin:  kaksi! 

Tammanen.  Niin  .  .  .  kaksi  on.  Se  on  jo  kaksi 
ja  kolmannen  uhkaa  nitistää  se  vihoviimeinen  tauti .  .  . 
se  joka  ei  katso  aikaa  eikä  paikkaa  ...  ei  paikkaakaan, 
kellistää  vaikka  mihin,  se  —  laaki. 

Aku.  Mikä  se  semmoinen? 

Tammanen.  Se  otti  jo  yhden  kerran  Ukko- 
Aatuakin  silloin,  kun  se  vuosi  sitten  otti  yhteen  sen 
päiväläis-Mooseksen  kanssa  työtileistä.  Niinpähän  oli 
vuoteen  omana  .  .  .  niin  rötkötti  kuin  hako  sängyn 
päällä  monta  viikkoa,  jotta  ei  kieli  suussa  kääntynyt. 
Mutta  kun  hieroivat  ja  jullasivat,  niin  siitä  se  virkosi. 
Sydämestäkö  vai  päästä  lie  ottanut,  mutta  niin  oli 
tohtori  sanonut,  jotta  jos  toisen  kerran  ottaa,  niin  lä- 
heltäpä  pitää,  ettei  henki  höyrähdä  pellolle. 

Ihalainen.  Niinpä  se  ei  Aatu  parka  uskalla  suut- 
tuakaan  yhtään. 

Tammanen.  Ei  uskalla,  ei. 

Aku.  Pitäisi  toki  saada  vähäisen  kimpaantua. 

Tammanen.  Pitäisi  .  .  .  pitäisi  saada  niin  kuin 
pikkuruikkusen  tarjota  toiselle  tätä  sisun  tököttiä. 

Simo.  Kuka  sitten  talossa  kurin  pitää,  kun  isäntä 
semmoiseksi  on  tullut?  Ja  kuka  työt  tekee? 

Ihalainen.  Noo,  kyllä  se  Aatu  vielä  järjestyksen 
talossa  pitää  ...  ja  onhan  niitä  leivännälkäisiä,  jotka 
töitä  paiskivat. 

Aku.  Onhan  niitä  —  tupenheiluttajia. 

Ihalainen.  Hehee!  Kyllä  oikein  sanot:  tupen- 
heiluttajia! —  Yksi  kun  lähtee,  niin  kaksi  on  sijaan 
pyrkimässä. 

Simo.  Tokko  niitä  Aatun  talosta  usein  lähtee? 

Ihalainen.  No  eipä  juuri  —  viime  aikoina. 
Ennen  usein  vaihtui.  Ukko  oli  silloin  kunnossa  ja  vaati 
ankaraa  työtä.  Pitivät  pikkutöiden  varalta  jonkun 
kunnanhuutolaisen,  mikä  täinnahka  milloinkin  sattui. 
Hakkasihan  se  .  .  .  nokittihan  se  toki  navettahavut. 

Aku.  Mikä  se  —  täinnahka  on? 

Ihalainen.  Heh,  he!  Niin  sanotaan  täällä  sel- 
laista huonokuntoista  ja  likaista  .  .  .  semmoista  vätystä 
ihmistä.  Aatullakin  oli  kerran  huutolaispoika  .  .  . 

Aku  (Simoa  nyhjäisten.)  Oliko  hänkin  —  täin- 
nahka? 

Ihalainen.  No  mikäs  muu  .  .  .  likainen  se  ainakin 
oli. 

Simo  (nousten  kävelemään ).  Mutta  liekö  tuo  ollut 
pojan  syy? 

Tammanen.  Kah,  kun  vieraskin  arvaa ...  ei 
ollutkaan.  Kunnollinen  miehen  alku  poika  oli,  mutta 
hoito  oli  huono.  Kelvoton  huusholli  oli  sillä  po- 
jalla. 

Ihalainen.  Niin  .  .  .  ka,  mistäpä  se  poika  .  .  . 
paremman  huushollin  siihen  sai?  —  Niin,  se  poika 
sitten  otti  ja  varasti. 

Aku.  Katsohan  peijakasta! 

Ihalainen.  Aatu  sitä  itse  kertoi  ja  sanoi  aja- 
neensa pojan  lipettiin  .  .  . 

Simo.  Olikohan  tuokaan  totta? 

Ihalainen  ( vähän  närkästyen ) .  No  .  .  .  helv.  .  . 
mitä  nyt  vieras?  Luuletteko  minun  kehtaavan  valeh- 
della? —  Aatu  itse  niin  kertoi.  Se  tytön  heiskale  kyllä 
väitti  kivenkovaan  että  Simo  ...  se  oli  pojan  nimi  — 

oli  syytön.   Mutta  ukkohan  sen  asian  toki  parhaiten 

tietää. 

Simo   (itsekseen ).  Toki  yksi  —  puolusti. 

Tammanen.  Hoho,  hoo!  Tuo  mies  haastelee 
ihan  yksikseen. 

Aku.  Tämä  yhtiö  to  veri  vähän  hermostuu,  kun 
kuulee  kerrottavan  semmoisista  jämeristä  ukonkarsta- 
leista,  jotka  käyvät  miehen  rintaan  jo  tervetuliaisiksi, 
jos  mies  ei  ole  mielivieras.  Hän  myöskin  pelkää  kovasti 
sellaisia  varastelevia,  täinnahka-poikasia,  joista  äsken 
oli  puhe.  (Simo  laskematta  '' kiukkuansa  irti,  katsoo 
kelloaan  ja  menee  akkunaan. ) 

Ihalainen.  Taitaa  olla  paljonkin  rahaa  mukana? 

Aku.  Että  yks'  suhina  käypi.  Hän  on  täällä  niin 
kuin  talonostomatkalla.  —  Minä  muuttelen  vaan  maa- 
kamaran   tuotteita  hissunkissun  toiseksi  aineeksi. 

Tammanen.  Tällä  Ihalaisella  ja  silläkin  Toro- 
paisella sitä  vielä  niin  kuin  olisi. 

A  k  n.  Hyvä  vaan,  että  kylässä  suuhunpantavaa  on. 

Ihalainen  (kaataa  pullostaan  kuppeihin;  silmää 
iskien).  On  suuhunpantavaa...  on,  sitä  ja  —  tätä. 
Annan  sitä  vähän  halvemmallakin  kuin  Aatu.  Samasta 
hinnasta  kuin  hän  ottaa  kotonaan  minä  vien  Keskelään 
saakka. 

Tammanen.  Niin  .  .  .  kokorahan  se  tämä  vain 
ottaa  .  .  .  siitä  hehdosta. 

Aku.  Se  ei  ole  paljon.  (Simolle.)  Eikä  vähän  ollen- 
kaan. —  No  niin,  meidän  on  kai  lähdettävä.  Lämminpä 
tässä  on  tullutkin.  Onko  siellä  välillä  —  pahoja  korpi- 
paikkoja? 

Ihalainen.  Ka  .  .  .  onhan  tässä,  mutta  mikäpä 
hätä  niissä  .  .  . 

Aku.  Kertoivat  viime  pysähdyspaikassa,  että  tämä 
teidän  kulmanne  on  ihan  rosvojen  pesä.  ( Iskee  silmää 
Simolle. ) 

Tammanen.  Ho,  ho,  hoo!  Kyllä  panivat  paltu- 
ria ..  .  ihan  paksua  panivatkin. 

Aku.  Kertoivat  myös  kahden  erittäin  epäilyttävän 
miehen  olevan  matkalla  tänne  päin. 

Tammanen.  Kuulepahan  tuota,  sitä  samaa  meille- 
kin juttelivat. 

Ihalainen.  Jos  huomenna  niin  kuin  kehtaatte 
meilläkin  käydä,  niin  voinhan  minä  lainata  .  .  .  voin 
toki  auttaa  sen  verran.  Tuossa  on  sitten  vähän  tätä  — 
reikärautaa.    (Antaa  revolverin  Akulle.) 

Aku.  Tattis,  tattis!  Enkös  ollutkin  oikeassa  sa- 
noessani  sinulle,  Simo...  (oikaisee)  Simoliin,  jotta 
kunhan  pääsemme  oikeiden  ihmisten  pariin,  niin  meiltä 
ei  puutu  muuta  kuin  nälkää  ja  vilua,  ja  kaikkea  saa  — 
suurkiitoksella.  —  No  niin  —  suurkiitoksia!  ( Koppaa 
repun  selkäänsä.)  Kyllä  huomenna  saatte  meistä 
kuulla;  ja  toivokaamme,  että  meillä  kaikilla  olisi  jo 
huomiseen  mennessä  hyvä  osa  .  .  . 

Ihalainen.  He,  he,  hee!  Sinä  olet  reipas  mies. 
Veikeä  olet  ja  niin  kuin  herra!  Herra  lienetkin? 

Tammainen.  Jää  meidän  kyläämme,  niin 
teemme  .  .  .  totisesti  teemme  sinusta  —  suojeluskunta- 
päällikön, ho,  ho,  hoo! 

Aku  (nauraen  mukana.)  No  niin!  Anteeksi,  etten 
ole  esitellyt,  mutta  nythän  sopii .  ,  .  siis:  hyvästi  ja  — 
terve!  Nimeni:  Holger  Hiiop  Huuligansson,  elintarve- 
hankkija  .  .  .  tosin  pienessä  mittakaavassa. 

Ihalainen  ( syleillen  Akua  ja  Tammasta ) .  Hehe! 
Paljonkos  niitä  nykyään  uskaltaa .  .  .  elintarpeita 
ollakaan! 

Aku.  Ja  tämä  toinen  on  .  .  . 

Ihalainen.  .  .  Jukaraisen  poika. 

Aku.  Ehei!  Minä  äsken  laskin  leikkiä.  Tämä  on 
ihan  tosissaan  —  Basilius  Tuberkulo  Simoliin  .  .  .  no, 
anna  nyt  kättä,  Tuberkulo! 

Simo.  Terve  —  ja  kiitoksia  seurasta! 

Aku.  Niin  .  .  .  molemmat  Ihantolasta. 

Tammanen.  Terve,  terve!  Minä  olen  sitten  Pekka 
Tammanen,  turpeentongostelija  tuolta  Makkolan  nie- 
meltä, ja  tää  toinen  on  Iisakki  Ihalainen,  tästä  Laa- 

potinlahdesta;  hänkin  saman  lajin  miehiä,  kuitenkin 
niitä  —  napamiehiä,  ho,  ho! 

Ihalainen.  Ikävä  juttu,  että  herrat  jo  nyt  läh- 
tevät; ihan  pahimmoilleen  pakkautuvat  tielle  — . 
Olisitte  kertoneet  meille  niistä  Ihantolan  asioista. 
Olisimme  tässä  kahden  miehen  kuunnelleet  ja  neuvot 
tunkeneet  vaikkapa  silmästämme  sisään.  Kun  ne  lakot- 
kin täällä  .  .  . 

Aku.  Sen  lakkojutun  voin,  vaikkapa  kynnykseltä 
kertoa.  (Simo  ottaa  reppunsa  ja  painautuu  ovelle, 
kävi  oven  ripaan.)  Niin,  kun  siellä  Ihantolassa  lakkoil- 
tiin ja  lakkoiltiin  ...  ja  kun  niistä  varsin  vähän  hyötyä 
tirahti,  niin  tuumattiin  eräänä  perjantaina,  että  tehdään- 
päs nyt  vielä  kokeeksi  yksi  lakko  .  .  .  eiköhän  tuo 
paremmin  auttaisi.  Ja  päätettiin  että  kuka  lakonrik- 
kurin  katalaan  ammattiin  antautuu,  siltä  —  pää  poikki. 

Ihalainen.  Hehe,  he,  hee!  Ankarapa  oli  asetus. 

Aku.  Oli  se.  —  Muutamia  päiviä  kesti  lakkoa  rau- 
hallisesti, mutta  sitten  alkoi  ilmantua  pahoja  sairau- 
denoireita  lakkolaisissa.  Joku  lääkäri  selitti  sen  olevan  — 
kaloriaepidemiaa. 

Tammanen.  Ne  tohtoorithan  ne  osaavat  — 
nimitellä. 

Aku.  Pahimmin  sairastuivat  laihat  ja  vaativat 
lakkoa  lopetettavaksi.  Viikon  päivät  lakossa  oltua 
ilmeni  toinen  oire:  Ihantolasta  pois  johtavilla  teillä  oli 
kilua  ja  kalua.  Pakoon  pötkivät  Ihantolasta  vakavim- 
min sairastuneet,  ja  kun  toinen  lakko  viikko  oli  puoli- 
välissä, hävisivät  viimeisetkin  tyytymättömät.  Jäl- 
jelle jääneetkin  olivat  heikossa  tilassa,  mutta  jaksoivat 
sentään  pitää  lakon  lopettajaiskokouksen  ja  hörpätä  — 
isänmaan  maljan.  —  Joo-o!  Me  voitimme.  (Pukkaa 
salaa  Simoa.)  Voitimme  —  aatteen  voimalla!  Se  oli 
viimeinen  lakkomme. 

Ihalainen.  He,  he...  Mutta  mikäs  pirun  lakko 
se  semmoinen  lakko  oli? 

Aku  (tyhmänä ).  Enkös  sitä  jo  sanonut?  —  Sehän 
oli  —  syömälakko. 

Ihalainen  ja  Tammanen.  Syö  —  mä  — 
lakko! 

Aku.  Kyllä  se  semmoinen  oli. 
Ihalainen.  ' Ehee!  Semmoista  lakkoa  ei  kukaan 
tee. 

Aku.  Kyllä.  Hyvin  järjestetyssä  yhteiskunnassa, 
missä  joskus  kyllästytään  syömiseenkin,  voidaan  kyllä 
tehdä  syömälakkokin.  Se  on  eräissä  tapauksissa  vält- 
tämätön. —  Katsokaas  .  .  .  älkää  vain  niin  terhakasti 
katsoko  .  .  .  Tehän  katsotte  kuin  hohtimilla,  isäntä 
Ihalainen  .  .  .  Kuten  kerroin,  rikkaat  pitivät  puolensa, 
heillähän  oli  lakkokassansa:  hyllyvät  mahat  ja  ihra- 
pahkurat  .  .  .  (Näyttää.)  Köyhien  ja  laihojen  oli 
livistettävä  pakoon.  Sieltä  ne  ovat  tänne  tulleetkin  ja 
peuhaavat  nyt  täällä,  kun  ette  järjestä  niille  oikeata 
lakkoa  .  .  . 

Ihalainen  ( Tammaselle ) .  Tuo  mies  ...  ei  ole 
oikea  .  .  . 

Aku.  Jos  tahdotte  päästä  sosialisteistanne,  järjestä- 
kää, vaikka  väkisin  —  syömälakko.  Mutta  varatkaa 
lakkokassaa  sekä  eteen  että  taakse.  —  Kaikki  muut 
lakot  työmies  voittaa,  mutta  sitä  hän  karttaa  kuin 
ruttoa.  Siihen  ei  saa  häntä  kiihoitetuksi  itse  Pelse- 
puuppikaan.  Siinähän  käy  kuin  mustalaisen  hevoselle: 
juuri  kun  on  voittama  isillään,  nyrskähtääkin  turpa 
multaan.  (Simo  pujahtaa  ulos.)  Niin  terve,  terve, 
ätjöö,  ätjöö  .  .  .  (Takaperin  ulos.) 

Ihalainen  ( etualalle.  Miettien  ja  partaansa 
sivellen ) .    Hm  .  .  .  hm  ...  Ja  minä  sanon  —  perkel' ! 

Tammanen  (kääntyy  samoin ).  Mitä  sinä  noin 
kun  —  sanoit? 

Ihalainen   (koputtaa  päätään ) .  Peijooni! 
Tammanen.  Peijooni .  .  .  kuka  se  on? 
Ihalainen.  Tuo  mies  ...  oli  peijooni! 
Tammanen.    Taisi .  .  .  taisipas  olla  .  .  .  hylky. 
(Raapii  niskaansa. ) 

Ihalainen.    Taisivat  olla  kumpikin  .  .  .  (Pyö- 

rähtää  ja  huutaa  ovelta.)  Hei,  hei  Hulikanssi!  Seis 
Tuperkuli!    (Kääntyy. )  Ei  kuulu  mitään  .  .  . 

Tammanen.  Eivät  tainneetkaan  olla  herrasmie- 
hiä. —  Vaikka  lie  olleet  .  .  .  mitä!  Se  suupaltti  nauroi- 
kin  niin  pirullisesti  .  .  . 

Ihalainen.  Kehvel'  .  .  .  kun  kolttini  vielä  annoin! 

Tammanen.  Niinhän  tuon  tuppasit.  Lie  joutu- 
nut vaikka  mille. 

Ihalainen.  Mutta  sanopas,  mitä  nyt  teemme? 

Tammanen  ( miettii ).  Otetaan  ensin  ryyppy. 

Ihalainen.  Niin  ...  jos  kirkastuisi  tämä  asiakin. 
(Istuvat,  ryyppäävät  ja  miettivät  ankarasti. ) 

Tammanen  ( otsaansa  naputtaen ).  Jo  .  .  .  jopas 
kirkastuu!  Jo  sanoo,  mitä  on  tehtävä. 

Ihalainen.  Hehe,  he!  No  .  .  .  sano! 

Tammanen.  Sanoo  .  .  .  jotta  .  .  .  kahvit  on  mak- 
settava! (Menee.) 

Ihalainen.  Niin,  kahvit  on  maksettava  ...  ja 
sitten  hattu  päähän,  sikari  suuhun  ja  ajamaan.  (Panee 
hatun  päähänsä,  murtaa  sikarin  ja  panee  poskeensa. 

Tammanen  ( tulee ).  ...  maksettava  ja  sitten 
tuota  niin  kuin  lähdettävä.  (Panee  hatun  päähänsä. ) 
Kuule,  lähdettävä  ja  katsottava  niiltä  miehiltä  —  passit! 

Ihalainen  ( vilkastuen ) .  Niin  .  .  .  passit ...  ne 
on  tarkastettava. 

Tammanen.  Passi  sanoo,  mikä  on  mies  miehiään 
ja  mistä. 

Ihalainen.  Niin  sanoo  —  passi.  He,  he,  hee! 
Passi  ja  massi .  .  .  kuule  —  massi!  Tää  rahamassi  se 
on  vielä  parempi  miehen  tuntomerkki  kuin  paraskaan 
passi.  Eikös  olekin? 

Tammanen.  On,  on  se  .  .  .  massi.  (Työntäytyvät 
ovelle.)   Kun  eivät  vaan  pitäisi  kiirettä  ...  ne  passit. 

Ihalainen.  He ...  he,  hee!  Jotta  joutuisivat 
yhteen  matkaan  nää  —  massit.  —  Peijakkaan  passit  .  .  .! 
(Meneväi  ulos  purpatellen. ) 

ESIRIPPU. 

KOLMAS  NÄYTÖS. 

(Sama  tupa  kuin  ensimmäisessä  näytöksessä,  jär- 
jestetty kalustoltaan  hieman  uusiaikaisemmin  ja  siis- 
timmin. On  myöhäinen  ilta.  Esiripun  noustessa  Aatu 
istuu  penkillä  piippua  imes kelien,  Tiina  istuu  vielä 
pöydän  ääressä,  Kaisa  seisoo  pöydän  luona. 

Aatu  on  huomattavasti  vanhentunut  ja  hänen  entinen 
karskeutensa  on  vähentynyt. 

Tiina,  sairastettuaan  ankaraa  reumatismia,  on  myös- 
kin paljon  muuttunut.  Kipeiden  jalkojensa  vuoksi  hän 
liikkuu  vaivalloisesti.  Kaisasta  on  kehittynyt  reipas 
neitonen. ) 

Tiina.  Korjaa  vaan,  Kaisa,  ruoka  pois.  Koettelin 
vätystellä  vähäisen,  mutta  eipä  mene  alas  ...  ei  mene. 
Säästyvät  pakosta  nämäkin  vähät  ruokavarat.  — 
Lopun  enteitäkö  lienee? 

Kaisa.  Minkä  lopun? 

Tiina.   No,  tään  leivänkin  lopun. 

Kaisa  ( nauraen ) .  Tuota  äitiä  .  .  . 

Tiina  (matkien ).  He,  he,  hee!  Mitä  siinä  on  nau- 
ramista? Niin  kun  en  tietäisi.  Vieväthän  elintarve- 
herrat  viimeisenkin  paian  suustamme.  Niin  —  niin! 
Katso  vaan,  Ukko-Aatu  eteesi,  jotta  eivät  ennen  uutista 
joudu  hampaat  naulaan. 

Aatu.  Hy  .  .  .  mhy  .  .  . 

Tiina  (matkien ).  Hy  .  .  .  mhy!  Niin  se  aina  sanoo: 
hy.  Kun  vaikka  mikä  ukonturjake  tulee  ja  sanoo: 
Lähdepäs,  mies,  näytä  talon  vilj avarat  .  .  .  niin  tämä 
lampaannänni  vaan  sanoo  jotta  —  hy!  Ottaa  avaimet 
ja  näyttelee  jokikisen  paikan.  Sanoisin  minä  hy,  — 
jos  olisin  sinun  sijassasi!  Halolla  otsaan,  olipa  herra  tai 

narri.  —  Vaan  nyt  otti  nuo  jalat  .  .  .  sieppasi  nämä 
töytyyttimet,  ettei  tahdo  aitan  kynnyksen  yli  päästä  — 
sanomaan  niille  laarin  nuuskijoille,  jotta  —  hy! 

Kaisa  ( ruokia  korjaten ) .  Mutta  lakihan  on  nyt 
semmoinen.  —  Parempiko  olisi  isän  sakkoja  maksaa 
tahi  linnassa  istua? 

Aatu.   Hy  .  .  .  hy  .  .  . 

Tiina  (ylenkatseellisesti ) .  Eikös  kanssa  missä  .  .  .! 

Kaisa.  Saipahan  Pasonenkin  sakkoa,  kun  ei 
antanut  tarkastaa  viljojaan. 

Aatu.  Hy  .  .  .  niin  sai  Pasonen. 

Tiina.  Olisipa  sitä  muutakin  keinoa  .  .  .  Osaapas 
se  Ihalainen!  Monet  yöt  on  kuulemma  ollut  kuhnustele- 
massa  Iisakki...  Usko  pois,  Aatu,  jotta  eipä  lopu 
Ihalaiselta  leipä,  ei  puutu  ruis,  enempää  kuin  Venäjän 
maasta.  (Painolla.)  Monta  jyväsäkkiä  siellä  latojen 
pohjilla  pötköttää! 

Aatu.  Ei  lopu  ...  ei  tyyten  kuiviin  kurahda  tästä- 
kään talosta  leipä. 

Tiina  (väittäen ).  Loppuu,  loppuu  .  .  .  Tuolla 
menolla  kaikki  loppuu. 

Aatu  (vähän  kimpautuen ).   Ei  lopu,  vaikka  .  .  . 

Tiina.  Mikähän  siinä  auttaa  .  .  . 

Aatu.  ...  vaikka  söisit  jotta  —  entisen  ylös  nos- 
taisi .  .  . 

Kaisa.  Noo  —  isä!  Älkää  nyt  tuolla  tavalla  .  .  . 
ja  äiti,  mitä  tekin  yhä  tuota  turhaa.  Kyllähän  isä  tie- 
tää ja  osaa  sen  järjestää. 

Tiina.  Kunpa  toki  tietäisi .  .  .  hy!  Sehän  tuo 
kiukuttaa  kiukuttamasta  päästyäänkin,  kun  on  saa- 
nut ikänsä  raataa  ja  remputtaa  ja  taloa  tehdä  ja  nyt, 
kun  olisi  hyvä  tilaisuus  pöksyjään  paikata,  niin  ei  osata. 
Kaiken  maailman  kutaleille  menevät  elot  ja  elämiset 
ilman  aikojaan...  (Etsii  sukankutimen  ja  rupeaa 
työhön. ) 

Kaisa.    Eihän  ne  ilman  ota,  maksavathan  ne. 
(On  saanut  pöydän  siistityksi  ja  istuu  työhönsä.) 
Tiina.  Ilman  siihen  verraten,  kun  Ihalainenkin  saa 

tuhat  markkaa  hehdolta.  Käärii  rahaa,  jotta  kohta  on 
rahana  koko  mies.  Niin,  niin,  tuhat  markkaa,  ja  sinä 
myyt .  .  .  millä  myynet kään. 

Aatu.  Hy  .  .  .  kyllä  syöjälle  hintaa  tulee  vähem- 
mästäkin. 

Kaisa.  Niin  tuleekin,  niin  kuin  Mooses  Pippurille- 
kin. Ja  monelle  muulle  .  .  . 

Tiina.  Vetäkää  vaan  yhtä  köyttä  ...  isä  ja  tytär! 

Aatu.  Ei  sinunkaan  ole  pakko  eri  köyttä  vetää.  — 
Siitä  eri  köyden  vetämisestä  on  meillä  ollut  jo  kylliksi 
kärsimistä. 

Tiina.  Hohoijaa!  Paavoa  kai  tarkoitat? 

Aatu.   Ka,  vähäisen  .  .  .  Paavoakin. 

Tiina.  Missä  sekin  renkivintiö  lie,  se  muuan  Narri- 
Asko?  Narrasi  pojan  juomaan,  korttia  pelaamaan  ja 
ties  mihin  .  .  . 

Kaisa.  Taisipa  tuo,  Paavo,  jo  silloin  osata  — 
narrata  muitakin.  Nähtiinhän  se  jo  Simo  Happosen 
ajalta.  Ei  Paavo  tapojaan  parantanut  Simonkaan 
lähdettyä,  vaikka  äiti  sanoi:  nyt  siitä  pahasta  pääsi  .  .  . 
niin  kuin  Simostakin. 

Aatu.  Hy  ...  no,  annetaan  kuolleiden  olla  rau- 
hassa. 

Kaisa.  Mutta,  eihän  Simo  toki  liene  kuollut. 

Tiina.    Mitäs  sinä  .  .  .  niin  kuin  .  .  .  hänestä? 

Kaisa.  No,  enpähän  erikoista.  Ajattelin  vain, 
jotta  minkälaista  lienee  senkin  nuoren  miehen  elämä, 
kun  niin  köyhänä  ja  oppimattomana  piti  suureen  maail- 
maan lähteä? 

Tiina.  Pitikö?  Kuka  sen  sanoo,  jotta  piti?  Olisi 
ollut  paikoillaan,  syönyt  leipää  ja  tienannut  vaatetta 
päällensä.  Johan  hänelle  olisi  voitu  vähän  maksaa  palk- 
kaakin, kun  vuosi  olisi  vaihtunut.  —  Tokko  lie  nyt 
kunnollista  paitaakaan  päällä? 

Kaisa  (kuin  itsekseen).  Kyllä  sen  vain  piti 
lähteä  — . 

Tiina.  Vain  niin!  Tyttöpä  asian  tietää  .  .  .  hy! 
Aatu.  Kyllä  kaiketi  .  .  .  kaipa  sen  piti. 

Kaisa.  Oikein,  isä.  —  Nyt  sen  voin  sanoakin,  kun 
isäkin  myöntää:  minä  tiesin  hänen  lähtönsä  mutta 
en  ilmoittanut. 

Aatu  ( melkein  hyvillään ) .  Hy  ...  hy .  Vai  tiesi 
tyttö  .  .  .  katsopas  vaan. 

Tiina.  No,  siin'  on  ihminen,  jo  on!  Kiinni  toki 
olisit  ottanut  ja  huutanut,  jotta  —  menee,  menee! 
Laskeapa  noin  vaan  —  syksyn  römpsyyn,  yöhön 
pimeään,  ja  meillä  aamulla  semmoinen  hätä.  Ei  löydy 
poikaa  mistään,  ei  vaikka  miten  etsisi. 

Kaisa.  Mistä  se  hätä?  Ei  Simolla  hätää  ollut.  — 
Eiköhän  se  karkaaminen  ollut  vain  onneksi  hänelle? 

Aatu.  Hy  .  .  .  Kunpa  tietäisi  sen. 

Tiina.  Onneksiko  vai  miksi  .  .  .  Eikö  lie  vain  puussi 
tullut,  ranta  jätkä  kasvanut.  —  Kun  olisi  kunnon  mies, 
antaisi  toki  jotain  tietoa  itsestään.  Viisi  vuotta  talossa 
oli,  söi  ja  joi;  luulisi  sen  verran  muistavan,  jotta  jonkin 
kirjeen  viskaisi. 

Kaisa.   Jospa  hänellä  on  vain  katkeria  muistoja. 

Aatu.  Yhhyh  .  .  .  (Nousee  kävellä  köppäsemään. ) 

Tiina  (kovemmin ).  Olisihan  vaikka  —  sinulle 
kirjoittanut,  kun  aina  sitä  puolustelit  ja  passailit. 

Aatu.  Oikeassa  Kaisa  oli .  .  .  oikeassa  oli  tyttö. 
Niin  olen  viime  aikoina  päätellyt.  Liian  kovaa  oli 
kurimme  .  .  .  tylyäkin  orpopojalle. 

Kaisa.  Vihaa  h^n  siitä  kantaa. 

Tiina.  Vai  vihaa?  Siitäkö,  että  elätimme  ja  kas- 
vatimme häntä? 

Kaisa.  Niin  .  .  .  Antakaa  minunkin  sanoa  tuon 
verran.  Enhän  väitä  teillä  olleen  pahaa  tarkoitusta, 
mutta  kovin  ikävää  se  oli,  muistan  kyllä.  Olisi  voinut 
toisinkin  olla. 

Tiina.  Tehty  mikä  tehty.  (Kävellä  lönkyttelee 
katsomaan  seinäkelloa. ) 

Kaisa.  No,  no,  ei  se  —  niin  yhtäkaikkista  ole. 

Aatu.  Hy  .  .  .  tehty  on.  Ei  se  tekemättömäksi 
tule  .  .  .  tehty. 

Kaisa.  Mutta  jos  —  sovittaisi .  .  . 

Tiina  (kääntyen ) .  Sovittaisi? 

Aatu.   Tyttö  on  oikeassa.   Jos  .  .  .  sovittaisi. 

Tiina.  Ka .  .  .  (Miettii),  mitenkäpä  sovitat? 
Mies  on  teillä  tietymättömillä. 

Kaisa.  Eipäs  ole.  (Aatu  ja  Tiina  katsovat 
uteliaina.)  Jos  ei  muuten  löydy,  niin  antaa  ilmoituksen 
sanomalehteen  ja  —  kutsuu. 

Tiina.  Siihen  vielä  markat  —  pätö  asiaan! 

Kaisa.  Tahi  kirjoittaa,  siellä  hän  kai  on  Viipurissa. 

Aatu  ja  Tiina.  Viipurissako? 

Kaisa.  Niin  —  Viipurissa.  (Menee  ja  etsii  nurkka- 
hyllyltä  kirjeen.)  Tästäpä  selvä  saadaan. 

Aatu.  Hehe!  No,  mutta  .  .  .  kirjoittipas  Simo  — 
sinulle! 

Tiina.  Niinhän  .  .  .  juutas  .  .  .  tytölle  kirjoitti. 
Lue  nyt,  Kati,  se  ihan  raikuvalla  äänellä. 

Kaisa.  En  tiedä  .  .  .  uskaltaisinkohan  kaikkea 
lukea. 

Aatu.  Hy  .  .  .  kaikki  se  on  luettava,  tahi  pistä  kirje 
tuossa  paikassa  kokonaan  tuleen. 

Tiina.  Niin  .  .  .  jotta  minäkin  kuulen,  jos  se  Simon 
pahus  mitä  jo  yrittäisi. 

Kaisa.  Älkää  sitten  säikähtäkö.  (Lukee.)  »Vii- 
purissa, tammikuun  10  p:nä  1918.  Arv.  Neiti!  En 
kirjoita:  Hyvä  Kaisa,  kun  ,en  tiedä,  pitäisitkö  siitä. 
Sinuttelen  kuitenkin,  vaikka  olet  rikkaan  porvarin 
tyttö.  Ilmoitan  tulevani  kuluvan  talven  aikana  ter- 
vehtimään Sinua.  Päivää  ja  hetkeä  en  tiedä  tarkalleen 
sanoa,  eikä  se  ole  tarpeellistakaan.  Haluan  keskustella 
isäsi,  veljesi  ja  äitisi  kanssa  entisistä  asioista,  ja  sitten 
palata  taas  omaan  maailmaani,  siihen  maailmaan,  jossa 
ei  pistetä  —  sillan  alle  ilman  illallista.  (Aatu  ja  Tiina 
hätkähtävät.)  Jos  siellä  sattuisi  mitä  tavallisuudesta 
poikkeavaa  sananvaihtoa,  niin  —  koeta  ymmärtää 
minua.  Soisin,  että  edes  Sinä  ymmärtäisisit  katkeruu- 
teni syyt.  Kiitoksia  kaikesta  ystävällisyydestäsi  minua 
kohtaan.  Sinua  aina  muistava  Simo.» 

Aatu  (on  pidellyt  sydänalaansa ):  Hy  .  .  .  hohoijaa. 

Tiina.  Herra  Kiesus!  Ihanko  se  —  uhkaa?  Paka- 
nahan se  aivan  on  — !  Ihan  kuin  tulisi  jo  .  .  . 

Kaisa.  Enkös  jo  sanonut.  —  Niin  siinä  on.  Mutta 
kirjoittakaa  isä  Simolle  ja  kutsukaa  sopimaan. 

Aatu.  Miten  minä  kirjoitan  — ?  Eihän  tuossa  ollut 
osoitettakaan.  (Ottaa  kirjeen  ja  tarkastelee. )  Ei  ole. 
Ei  kirjeeni  joudu  ikipäivinä  perille.  Viipuri  on  suuri 
kaupunki,  ja  siellä  voi  olla  monta  samannimistä 
miestä. 

Kaisa.  Niin  voi  olla. 

Tiina.  Kiesus  vielä  kerran  .  .  .  Mutta  jos  se  turhia 
pelottelee? 

Kaisa.  Saattaapa  liioitella.  —  Mutta  kyllä  nyt 
kuuluu  olevan  semmoinen  aika  tulossa,  jotta  köyhä 
kansa  lähtee  sieltä  etelästä  päin  kulkemaan  kuin  heinä- 
sirkkaparvi  yli  Suomen  .  .  .  vanhoja  kalavelkoja  maksa- 
maan. Niin  kertoi  Alatalon  Aliina.  —  Niinhän  näkyy 
olevan  sanomalehdissäkin,  jotta  sota  siitä  tulee. 

Tiina.  Hohoijaa!  —  Unta  .  .  .  unta  näin  minäkin, 
semmoista  .  .  .  jotta  jotain  tulee  — .  (Aatu  ähkii.)  No, 
mutta  Aatu,  mikä  sinun  taas  on?  Ihanhan  sinä  läkäh- 
dyt .  .  .  (Taputtelee  Aatua  hartioihin. )  Älä  nyt  pelkää, 
iso  mies. 

Kaisa.  Ei  se  Simo  mitään  pahaa  .  .  . 

Aatu.  En  pelkää  .  .  .  tulkoon  vaan  Simo,  jos  tah- 
too .  .  .  tulkoon  vaan  poika.  —  Mutta  onpa  muutakin 
syytä,  joka  mieltäni  painaa. 

Kaisa.  Mikä,  isä? 

Tiina.  Niin,  sanopas  mikä  .  .  .  sano  toki  omalle 
eukollesi  ja  tyttärellesi,  mikä  vielä  mieltäsi  kolkuttelee? 
Jos  hyvinkin  miten  pahasti  koppaa. 

Aatu.  Ka  .  .  .  sanonpahan,  tulee  se  tietoon  kuiten- 
kin. —  Tuolla  kamarin  kaapissa  on  eräs  paperi .  .  . 
tein  siltä  varalta,  kun  en  tiedä,  mikä  päivä  on  viimeiseni. 
Siinä  määrään  annettavaksi  kuoltuani  sille  Simo 
Happoselle  .  .  .  vähän  mielen  hyvitystä.  —  Kun  sekin 
oma  poika  kehtasi  kuolla  .  .  .  Niin  .  .  .  rahaa  kymmenen- 
tuhatta markkaa  tahi  jos  mieluummin  ottaa,  niin  tuon 

Uudispaikan  torpan  palstan.  Mökkihän  sieltä  revittiin, 
mutta  saahan  siihen  kätevä  mies  uuden. 

Tiina  (levittää  kätensä,  mutta  ei  kykene  hämmästyk- 
seltään puhumaan  ) . 

Kaisa  (isäänsä  syleillen ).  Isä,  isä  .  .  .  kyllä  olette 
hyvä.  Olisipa  Simo  nyt  täällä! 

Aatu.  Mutta  ehto  on  ankara:  Simon  tulee  näyttää 
silloin  —  puhdas  mainekirjansa,  muuten  ei  lahjaa  luovu- 
teta, kunnes  hän  on  seuraavat  viisi  vuotta  siivosti  ja 
kunniallisesti  elänyt. 

Tiina  ( melkein  itkua  tehden ) .  Eikä  .  .  .  mi- 
nulta .  .  .  kysyttykään. 

Aatu.  Ole  nyt,  Tiina.  En  kehdannut  — ■  tuon  ver- 
taisen summan  tähden  .  .  . 

Tiina.  »Vertaisen!»  —  Lahjoittaa  entiselle  syöttö- 
pojalle  rahat  ja  mannut,  ja  tämä  uhkaa  tulla  kiittämään 
selkäsaunalla! 

Kaisa.  Eihän  Simo  tiedä  .  .  . 

Aatu.  Minäpä  saatan  muuttaa  päätökseni!  — 
Kunpahan  nyt  nähdään  .  .  .    (Tiina  rauhoittuu. ) 

Tiina.  Voi  aikoja!  Tulee  nyt  joku  pojanketale 
komentelemaan.  Eipä  ole  millään  väliä!  Jos  uneni 
paikkansa  pitää,  niin  tappavat  kohta  ihmiset  toisiansa  .  .  . 
ihan  pyssyjen  ja  torrakkojen  kanssa.  Ominlupinsa 
kuuluvat  ottavan  leivänkin  toisen  suusta  tuolla  etelässä 
päin,  ja  jos  vastaan  panee  niin  hengen  pois  ottavat. 
Niin  lukivat  Ihalaisen  sanomalehdestä  viime  sunnun- 
taina. 

Aatu   ( nousee  kävelemään ) .  Hy  .  .  .  hy  .  .  . 

Tiina.  Mikähän  lie  kansan  semmoiseksi  villinnyt, 
kuka  lie  opettanut,  jotta  ota  nyt  toiselta  tää  toisen  oma, 
ja  jos  vastaan  hangoittelee  .  .  .  niin  kiskase  pois  se 
Luojan  puhaltama  henki,  tahi  muuten  mukiloi. 

Kaisa.  Kuka  hänen  tienee.  Suutari  Vänttinen 
sanoo,  jotta  syyt  siihen  ovat  —  syvällä  ja  kaukana. 

Tiina.  Antaisi  noiden  syiden  olla,  eikä  kaivelisi  — 
vanhoja  asioita.  (Nousee.)  Lähdetään  pois  nukku- 
maan.   Hitto  heitä  ymmärtäköön,  kaiken  maailman 

kuteita  ja  loimia  .  .  .  vanha  jihdin  syömä  ihminen.  — 
Tule  pois,  Aatu,  pitkällesi.  Elä  huoli  muuta,  kunhan  ei 
ole  tätä  päivää  enää  huomenna.   (Mennä  hemppasee. ) 

Aatu.  Alahan  mennä  —  kepsu telia.  ( Etsii  puki- 
miaan.) 

Kaisa   (huokaa).  Hohoi — . 

Aatu.  Mikä  sinun  on,  tyttöseni.  Älä  tuosta  Simon 
kirjeestä  välitä. 

Kaisa.  En  minä  siitä.  —  Hupsuttelee  se,  Simo.  Ei 
sitä  tiedä,  miten  hyvällä  luonnolla  se  tulee  —  jos 
tulee. 

Aatu.  Olisi  se  mukavaa  ...  jos  hyvällä  tulisi .  .  . 

Kaisa.  Soisin  mielelläni  sen  lahjan  Simolle. 

Aatu  (hyvillään).  Vai  niin.  Vaikka  se  pienentää 
taloasi?  Sinullehan  tämä  nyt  jää  kokonaan,  kun  se 
Paavo  kuoli. 

Kaisa.  Vaikka  pienentääkin  —  jos  pienentää. 
Pelkään,  että  Simon  maine  onkin  .  .  .  vaikka  mikä. 

Aatu.  Niin,  jos  on  erehtynyt  —  pahalle  puolelle. 

Kaisa.  Millekä  puolelle? 
•  Aatu.  Ka,  vaikka  niihin  —  punakaartilaisiin  olisi 
yhtynyt. 

Kaisa.  Sekös  se  tekee  mustan  pilkun  siihen  mainee- 
seen? 

Aatu.  Niinhän  nuo  lehdessäkin  kirjoittavat,  jotta 
siihen  kaartiin  kuuluvat  vain  rosvot  ja  ryövärit. 

Kaisa.  Taitaa  se  olla  vielä  tutkimaton  asia  .  .  . 
ja  jospa  se  lehti  —  valehtelee. 

Aatu.  Eihän  nuo  toki  kehdanne  valehdella  — 
painetussa  sanassa  ja  vakavalle  kansalle. 

Kaisa.  Niin  Vänttinen  ainakin  sanoo,  jotta  puna- 
kaarti suojelee  työväen  oikeuksia,  jos  niitä  väkival- 
lalla ruvetaan  pois  ottamaan. 

Aatu.  Mistä  suutari  sen  tietää? 

Kaisa.  Tietää  se.  Sanomalehtihän  se  tulee  hänel- 
lekin ja  ihan  —  Helsingin  lehti.  —  Kuuluu  olevan 
täälläkin  punakaarti,  mutta  salassa  pitävät. 

Aatu.    Täälläkin  punakaarti!    Minkähän  tähden 

salassa  — ?  Vai  on  .  .  .  vain  on  kaikki  höyhötykset.  — 
Menepäs  nyt,  lapsi,  nukkumaan.  Käyn  vielä  tallissa, 
hevosissa  .  .  .  (Menee.) 

Kaisa  ( yksin ) .  Kun  sopisivat .  .  .  kunpa  sopisi- 
vat, Simo  ja  isä.  Kaikki  olisi  silloin  hyvin.  (Katselee 
hetken  ympäri  huonetta,  huoahtaa  ja  menee.  Näyttämö 
pitemmän  aikaa  tyhjänä.) 

Aku  (pilkistää  ovesta ).  Rauha  on  maassa  .  .  . 

Simo  (takana).  Paina  sisälle  vain!  (Tulevat.) 
Ukko  näkyi  mennä  köntystävän  talliin.  (Katselee.) 
Tutut  paikat.  Hm!  Hieman  sentään  muuttuneet. 
Piinapenkki  on  sama. 

Aku.  Tässä  penkilläkö  sitä  —  ropsauteltiin? 

Simo.  Tässäpä  tässä. 

Aku  ( penkkiä  tarkastellen ) .  Tämä  onkin  kuin  — 
kiljotiinipöytä;  olisi  vain  tolpat  ja  terä.  (Näyttää 
käsillään.) 

Simo.  Näyttää,  ettei  talossa  orjaa  olekaan,  kun 
on  vain  yhdet  miesten  vehkeet  naulassa,  ja  kun  ukkokin 
itse  on  hevosissa. 

Aku.  Ruokaako  ensin  komennetaan? 

Simo.  Ei  vielä  mitään,  ennen  kuin  olen  asiani 
puhunut. 

Aku.  Jospa  tarina  takertuu  kurkkuun.  (Ivalla.) 
Jälleennäkemisen  ilo  —  näin  pitkästä  aikaa. 

Simo.  Tuki  suusi!  —  Sivullinen  olet. 

Aku.  No,  pidänpähän  sitten  lopusta  huolen.  Emmekö 
ala  jo?   (Huudahtaa. )  Huu-ui! 

Simo.  Älä  huuda!  ( Siirtyy  uunin  viereen,  kädet 
uunia  vasten.)  Onpa  tässä  lämmintä.  Tulepas  sinäkin. 

Aku  (tulee  ja  sijoittautuu  etupuolelle).  Suurkii- 
toksia! 

Tiina  (avaa  ovea).  Herran  Kiesus  sentään! 
Kuka  täällä  huusi?  (Huomaa  miehet.)  Minä  kun 
luulin,  jotta  Ukko- Aatulta  jo  henkeä  kiskoo,  niin  ihan 
näissä  hepenissäni  juoksin  ...  jos  tätä  lenkuttamista 
voipi  siksi  sanoa.  (Katsoo  lähemmin. )  Nämä  ovatkin 
vieraita  miehiä. 

A  k  u.    Niinhän   nämä   ovat.    Terveisiä  muuten, 

emäntä! 

Tiina.  Kiitoksia  .  .  .  Mistäpä  nuo  terveiset?  Sanoisi 
tuon  .  .  .  savauttaisi. 

Aku.  Mailmanrannalta.  —  Joku  vanha  tuttavanne 
lähetti. 

Tiina  ( muistaen  äskeisen ) .  Kiesus  .  .  .  Varmaan- 
kin Simo! 

Aku.  Niin,  arvaapas  emäntä.  Se  sama.  —  Montako 
tukkapöllyä  annoitte  sille  tuhkimolle? 

Tiina  (luullen  leikiksi).  Kukapas  niitä  enää 
muistaa. 

Aku.  Kyllä  sillä  siitä  pöllyttämisestä  harjakset 
olivatkin  niin  ärtyneet  kasvamaan,  että  kun  se  Peters- 
purkkiin  tuli  suutarin  oppiin,  niin  saimme  Simon  päästä 
yhden  kuukauden  aikana  kaikki  tarvitsemamme  har- 
jakset .  .  . 

Tiina  ( siirtyy  istumaan ) .  Tuota  miestä  .  .  .  kun 
hupsii. 

Simo.  Ei  se  hupsi,  minäkin  näin.  Olin  samassa 
paikassa. 

Aku.  Vähään  se  poika  oli  tyytyväinen.  Nahkan 
liotusaltaasen  pantiin  vanhoja  kengänrajoja  ja  liisterin 
tähteitä  lämpöiseen  veteen .  .  .  Niitä  se  poika  vain 
popsi  ruoakseen  ja  vielä  kehuskeli,  että  tämä  on  toki 
puolta    parempaa    kuin    viimeisessä    työpaikassa .  .  . 

Tiina   ( sävähtäen  ) .  Niinkö  —  meillä? 

Aku,  Teilläkö  lie  ollut  vai  missä;  täältä  päin  se 
henkihieverissä  tuli.  —  Eikö  lie  ollut  vähän  tämännä- 
köisessä  talossa. 

Tiina  ( nousee  ja  tarkastelee  miehiä  tiukasti  ja 
epäluuloisesti).  Entäs  sitten?  Mitä  se  —  teihin  kuuluu? 

Aku.  Oikein  se  kuvaili  emännänkin.  Sanoi  sen 
olleen  sen  näköinen  kuin  olisi  yhden  syönyt  ja  toista 
jo  tokaiseisi  .  .  . 

Tiina  (pui  nyrkkiä).  Halavattu!  Tuki  nyt  suusi, 
roikale!  Tahi  minä  kun  huudan  Ukko- Aatun  tupaan, 
niin    lähdet...    hamppari!  —  Vain    tässä  viattomia 

ihmisiä  haukkumaan.  (Kävelee.)  Minä  luulin,  jotta 
se  on  vaan  semmoista  —  savolaista  leikkiä,  ilman 
aikojaan  turvan  rutuuttamista.  Mutta  tää  ihan  tosis- 
saan .  .  . 

Aku.  Tosissaan  se  Simokin  puhui. 

Tiina.  Senkin  —  maantien  mittarit! 

Aku.  Sellaisia  olemme.  Ette  tiedä,  kusta  he  tulevat 
ja  kuhunka  he  menevät  .  .  .  humu  vain  kuuluu.  Minun 
nimenikin  on  Humu,  Heikki  Humu.  Tämä  toinen  on  .  .  . 
tokko  sinä  ilkeät  sitä  sanoakaan? 

Tiina.  On  tuo  toinen  toki  vähän  siivomman 
näköinen. 

Aku.  Mutta  senkin  tavat  ovat  huonot,  hävyttömän 
huonot!    Nimi  mukiinmenevä:  Risto  Pahnanpohja. 

Aatu  (tulee,  ei  huomaa  miehiä).  No,  mitäs  sinä 
olet  vielä  tullut  tänne? 

Tiina.   Tässä  minä  näitä  ( osoittaa )  vieraita  .  .  . 

Aatu.  Vieraita?  —  Aa  .  .  .  niinpä  näkyy.  ( Simo 
painaa  hattuaan  syvemmälle. ) 

Aku.  Hyviä  iltoja,  Haka- Aatu! 

Aatu  (luullen  leikiksi).  Iltaa,  iltaa!  Oltiinhan 
sitä  niin  kuin  hakakin  aikoinaan  .  .  .  nuorempana. 
Mitäs  sitä  niin  kuin  kuuluu? 

Tiina  ( menee  peräpenkille  istumaan,  heittäen 
orrelta  saalin  hartioilleen ) . 

Aku.   Onhan  niitä  kuulumisia  —  nykyään. 

Aatu.  Taitaa  olla.  Ja  mistäpä  vielä  lietäneen? 

Tiina.   Ihan  Peterspurkista  kehuivat  olevansa. 

Aku.  Kehumatta  sieltä  ollaan.  Lähdimme  käymään 
synnyinmaassa  ennen  kuolemaamme. 

Aatu.  Niin  .  .  .  synnyinmaahan  se  puoleensa  vetää. 

Simo.  Kyllä  vetää  .  .  .  vetää  se. 

Aku.  Vetää  se  —  ryökäle.  Vaikka  ei'  olisi  kuin 
kolmen  kyynärän  palsta,  niin  ihmeellinen  vetovoima 
sillä  on. 

Aatu.  No,  mutta  .  .  .  istuu  nyt,  kun  enin  kohme  on 
poissa!  Onhan  tässä  penkkilautaa.  Ja  heittää  pois 
nuttua  vähemmäksi.  (Istuu.) 

Aku.  Kiitoksia!  —  Emme  jouda  istumaan.  Poikke- 
simme vain  pikimmältään. 

Tiina.  Saat  terveisiä  —  sinäkin. 

Aatu.  Vai  terveisiä?  Keneltäpä  noita  niin  kuin  .  .  . 

Tiina.  Ka,  Simolta. 

Aatu.   Hy  .  .  .  missäs  se  Simo  nyt  niin  kuin  on? 

A  k  u.  Siellä  on  Peterspurkissa.  Ei  uskaltanut 
mukaan  lähteä. 

Aatu.  No,  mikäs  miestä  pelotti  —  kotimaahansa 
tulla? 

Aku.  Arka  se  on  mieheksi .  .  .  hameisiin  sopisi 
paremmin. 

Aatu.   Hy  .  .  .  lammasnahkainenpas  on  tullut .  .  . 

Aku.  Niin  on  tullut.  Pelkäsi .  .  .  pelkäsi  mies. 

Simo  (Akulle ).  Annahan  minäkin  puhun.  (Astuu 
keskilattialle.)  Ei  peljännyt!  Meille  luovutti  asiansa, 
kun  ei  joutanut  lähtemään.  (Ottaa  liivinsä  taskusta 
rahan,  pannen  sen  pöydälle.)  Tuo  kuuluu  olevan  tämän 
talon  omaisuutta.  Se  on  Simolta. 

Aatu  (hämmästyen).  Mitä?  Simoltako? — Viisi- 
kymmentä penniä  .  .  .  Hm.  —  Pankaa  pois  kukkaroonne 
raha. 

Simo.  Simo  kertoi  sen  olevan  talon  pojan  kanssa 
yhdessä  varastettua.  Yleistilin  sanoi  kyllä  olevan  pitä- 
mättä. Saapa  uskoi  olevansa. 

Aatu.  Saapa?  Ei .  .  .  minun  luullakseni. 

Simo.  Vajavaisesta  hoidosta  ja  kovasta  kohtelusta 
sanoi  vaativansa  vahingonkorvausta. 

Aku.   Totta  on.   Me  kyllä  viemme  rahat  hänelle. 

Aatu.  Vai  niin  .  .  .  vai  te.  Kyllä  Simo  saa  ne  itse 
noutaa. 

Aku  (kävellen  keskelle ).  Kyllä  noutaakin,  jos  meitä 
ei  uskota.  Tulee  suurella  joukolla  ja  silloin  .  .  . 

Aatu  (painolla).  Tulkoon  vain.  Tässä  talossa  ei 
säikytä  väkivaltaa.  (Nousee  ryhdikkäänä.  Miehet 
katselevat  hetken  toisiansa. )  Viekää  semmoiset  terveiset 
Simo  Happoselle! 

Simo  (matalalla  äänellä).    Tee  vain  pikapuolin 

tili  omantuntosi  kanssa  .  .  .  Simo  tulee  —  tulee!  (Astuu 
lähemmä.) 

Tiina.  Voi  sentään!  Ihan  tuppaa  tuon  ukkorais- 
kan  päälle. 

Aatu  ( Simolle ) .  Tulee  kun  tulee  .  .  .  Mitä  se 
sinuun  kuuluu? 

Simo.  Vieläkö  lyöt  huutolaispoikia?  —  Vieläkö  pis- 
tät sillan  alle  ilman  illallista? 

Aatu  (uhkaavana).  Mies!  Mikä  komentaja  sinä 
olet  —  minun  talossani? 

Tiina.   Hunsvotti .  .  .  hampuussi! jj 

Simo  (Tiinalle).  Vieläkö,  akka,  tempaat  ruoan 
kesken  syömisen  renkisi  edestä? 

Tiina  ( säikähtäen ) .  Herra!  —  En  toki .  .  .  een  .  .  . 

Aku   ( sylkäistä  roikkaa ) .  Tulipas  akalle  hätä  .  .  . 

Aatu  (kimpaantuen ) .  Annapahan  olla  sen  akan 
omissa  oloissaan.  —  Ja  ulos  meiltä,  mokomatkin! 

Simo.  Ei!  Ei  ulos,  ennen  kuin  selvität,  millaiset 
terveiset  saamme  viedä  Simolle. 

Aatu.  Johan  sanoin;  eikä  asia  kuulu  teille  kummalle- 
kaan —  ei  yhtään. 

Simo.    Eikö  meille  —  eikö  —  minullekaan? 

Aatu.  Ei.  Minä  osaan  selvittää  asiani  hänen  kans- 
saan—  kahden.  (Nousee  ylös,  jolloin  Aku  luulee 
hänen  yrittävän  ulos  tuvasta.) 

Aku    (tarttuu  Aatua  rinnuksiin).     No,  helv  .  .  . 

Simo.  Aku!  —  Heitä  irti,  Aku!  —  Minä  sanon: 
Jätä  irti,  Aku,  se  mies!  (Aku  hellittää  ihme- 
tellen.) 

Aatu.  Ka,  onpas  toki  toinen  vähän  ihmiseen  vivah- 
tava, vaikka  pahimmin  äystäröi .  .  .  (Yrittää  lähteä 
istumaan,  mutta  sydänalaansa  tarttuen  vaipuukin  hil- 
jalleen maahan.)   Oh  .  .  .  ooh! 

Tiina.  Voi  t okiinsa  sentään  .  .  .  nyt  se  otti!  (Huu- 
taa. )  Kaisa!  Kati!  Tule,  tule!  —  Nyt  se  kuolee  ihan 
tuohon  paikkaan  .  .  . 

Aatu  (kohoutuu  vähän ).  Oh  .  .  .  saattaa  niinkin 
käydä. 

Tiina  (säikähtyneelle  Simolle).  Nosta  kutale, 
apuna.  Tuohon  sänkyyn  .  .  . 

Simo.  Kyllä  nostan.  (Nostaa  Tiinan  avustamana 
Aatun  sänkyyn.  Tiina  tukee  hänet  puoli-istuvaan 
asentoon  ja  antaa  Aatun  haistaa  jotakin  lääkepulloa. ) 

Aatu  (Simolle ).  Mies,  kuule  .  .  .  sinä,  joka  nostit 
minua  tähän  .  .  .  sano  Simolle,  kun  tapaat  hänet, 
jotta  olisi  tullut  itse.  Kaikki  olisi  mennyt  hyvin  .  .  . 
Väärin  tein  häntä  kohtaan  .  .  .  antakoon  poikaparka 
anteeksi. 

Simo  ( siirtyy  syrjään  etualalle,  taistellen  itsensä 
kanssa ) .    Mitä  teen  .  .  . 

Kaisa  (tulee).  Mikä  hätä  täällä?  (Säikähtää 
vähän,  vieraat  nähtyään. )   Ketä  .  .  . 

Tiina.  Voi,  lapsi  parka  .  .  .  hätää  täällä  on  para- 
hiksi. Melske  meinasi  tulla. 

Kaisa.  Melskekö? 

Tiina  (osoittaa  Akua).  Niin,  tuo  tuolla  tarttui 
isän  rintaan. 

Kaisa  (mennen  Akun  eteen ).  Mies,  onko  se  totta? 
Mitä  varten? 

Aku  (hämillään).  Neiti,  äl .  .  .  Simo  Happonen 
meidät  lähetti  .  .  . 

Kaisa.  Simo!  —  Ketä  lienette?  Olisikin  Simo  täällä 
nyt,  niin  lähdön  saisitte. 

Aatu.  Tule  pois,  lapsi.  (Kaisa  tulee.)  Eipäs  se 
Simo  itse  tullut  ...  ei  tullut. 

Kaisa.  Älkää  nyt,  isä  .  .  .  rauhoittukaa  jo.  Anta- 
kaa, hieron  suonia  .  .  .  päätä  ja  rintaa.  Se  helpottaa. 
(Hieroo.) 

Aatu.  Jos  en  näe  enää  Simoa,  niin  kerro  sinä 
hänelle  kaikki  ja  pidä  huolta  siitä  asiasta  .  .  . 

Kaisa.  Kyllä  hän  tulee,  kun  kutsun.  Simo  on  hyvä 
poika.    (Aku  on  liikehtinyt  ja  katsellut  yöhön.) 

Simo  (etualalla  itsekseen ).  Kirous  ja  —  siunaus! 
Hän, sanoo:  Simo  on  hyvä  poika.  —  Tyttöparka  .  .  . 
(Katsoo  perheryhmää.  Saa  äkkiä  mielijohteen,  itsek- 
seen.)   Loppukoon  jo  tämä  kurja  ilveily!  (Kääntyy 

nopeasti  ja  Akun  luo  mennen,  painaa  tämän  päättävästi 
penkille  istumaan.)  Istu  siinä  ja  odota  siivosti  —  het- 
kinen! 

Aku   (hieman  vastustaen).   Mitä  —  perhanaa! 
Tiina  (Kaisalle ).  Katsohan  .  .  .  mitä  nuo  miehet 
taas  .  .  . 

Simo  (kiskaisee  syvään  painetun  hatun  päästään, 
pyyhkäisee  hiuksensa  ylös  ja  astuu  vakavana  lähelle 
perheryhmää.  Osoittaa  sormella  hiusrajassansa  olevaa 
arpea.)   Tämäkin  haava  alkaa  olla  —  parantunut. 

Tiina  (nopeasti).  No,  voi  hyvät  ihmiset!  (Kai- 
salle.) Katso,  arpi  sillä  on  hiusrajassa.  Se  on  —  Simo! 
(Itsekseen. )    Voi  minua! 

Kaisa  (tuntee  myös  Simon ).  Niin  on,  Simo  on  — 
toden  totta.  (Nousee.) 

Tiina  (ihmetellen).  No,  tule  ja  puserra!  Mutta 
miten  Simo  —  tuolla  tavalla? 

Simo.  Sitä  minäkin  —  itseltäni  kysyn. 

Kaisa  ( ottaa  Simoa  käsistä).  Simo  .  .  .  olet  —  ter- 
vetullut. 

Aku  ( itsekseen ) .  Näyttää  kuin  osani  olisi  lopussa. 

Simo.  En  aavistanut,  että  —  noin  kävisi.  (  Tiina 
hokee  jotakin  Aatulle.) 

Aatu.  Mitä  puhut  .  .  .  Simosta?  Nostapas,  Tiina, 
minua  .  .  .  istumaan.  (Tiina  auttaa.)  Simo  .  .  .  (Tir- 
kistää Simoa.)  Hy  .  .  .  niin  —  Simohan  se  on.  Kyllä 
tunnen  nyt.  Tulepas  tänne,  poika.  (Simo  pudistaa 
päätään.  Kaisa  koettaa  hiljakseen  vetää  häntä.) 

Kaisa.  Älä  nyt  pane  vastaan. 

Aatu.  Tulehan,  istu  tuohon  .  .  .  lähemmäksi. 
(Simo  tulee  hitaasti.  Aatu  ottaa  Simon  käden  ja  puris- 
taa sitä  kauan.)  Simo.,,  kovan  kohtalon  lapsi  — 
tervetuloa!  —  Anna  anteeksi,  haudan  partaalla  hoip- 
puvalle miehelle. 

Simo  (liikutettuna).  Kaikki  on  anteeksiannettu. 
Älkää  muistelko  entisiä.  Syytä  oli  minussakin.  Ja 
nyt  .  .  .  mitä  nyt  on  tapahtunut?  (Rajusti.)  Kelvoton 
roisto  olen  ollut!   (Aikoo  nousta,  mutta  Aatu  pidättää.) 

Aatu.  Minä  ymmärrän  .  .  .  Älä  kuitenkaan  mene. 

Simo.   Antakaa  anteeksi...    (Aatu  nyökäyttää.) 

Tiina.  Kun  minäkin  silloin  .  .  .  sillä  tavalla  .  .  . 
(Nyyhkyttää. ) 

Aku  (nousten).  Simo...  älä  jatka!  Minä  olen 
sinun  pahahenkesi.  (Toisille.)  Minua  siitä  syyttäkää 
ja  sopikaa  vaan  asianne.  (Peräytyy,  ottaa  hatun  kaina- 
loonsa. Avoimesti. )  On  kaunista  nähdä,  kun  ihmiset  — ■ 
sopivat  ja  unohtavat  pahan.  (Painaa  kädellä  otsaansa.) 
Ken  vielä  —  voi  unohtaa.  (Hetki  äänettömyyttä. 
Aku  pyörähtää  kuin  aikoisi  lähteä.) 

Kaisa.  Minne  te  lähdette? 

Aku.  Takaisin,  neiti.  (Simolle.)  Tule  huomenna 
majataloon,  odotan  siellä.   (Kopinaa  porstuasta. ) 

Ihalainen  (tulee  hengästyneenä).  He,  he,  hee, 
Hyvää  iltaa!  (Jäljessään  tulevalle  Tammaselle. )  Katso 
täällähän  ne  miehet  ovat  .  .  .  enkös  sitä  jo  sanonut! 
(Aku  aikoo  pujahtaa  ohi.) 

Tammanen.  Seis,  mies!  Äläpäs  lähde! 

Ihalainen.  Annapas  pois  se  minun  kolttini! 

Aku   (antaa  revolverin) .  Joutaahan  tämä  nyt. 

Kaisa.  Revolveri?  Mitä  soppaa  tämä  oikestaan 
on?  Teidän  revolverinne  —  hänellä! 

Ihalainen  (hämillään ).  Niin  on  .  .  .  niin  sattuu 
vahingossa  olemaan  tämä  koitti  ihan  joutavan  jäljillä. 

Kaisa.  Kummallista  .  .  .  (Vaativasti. )  Selittäkää! 

Ihalainen.  Kun  tämä  Hiijoppi  Hulikaani  sai  sen 
keljun  konstilla  haltuunsa  tuolla  majatalossa  .  .  . 

Tammanen.  Niin  sai,  se  on  totta  niin  kuin  minä 
tässä. 

Kaisa.  Viekää  pois  sitten  —  mokoma  kapineenne. 
Aku.  Ei  kai  Simokaan  sillä  mitään  tee  .  .  . 
Tiina   ( äkäisesti).  Mitä  Simo  sillä  tekisi? 
Ihalainen     ja    Tammanen.      Simoko  .  .  . 
Kuka  Simo? 

Tiina.  Tämä  tässä  .  .  .  tää  entinen  Simo  Happonen. 
Ihalainen  ( tulla  kepsuttelee  katsomaan ) .  No  .  .  . 
persatti!    Tule,  katso,  Tammanen!    Totisesti  entinen 

Simo  Happonen  .  .  .  kun  on  paljain  päin.  (Tämmöinen- 
kin tulee  katsomaan,  pitäen  kiinni  Akun  käsivarresta. ) 
Mutta  kylläpä  oletkin  muuttunut  ja  kasvanut  ...  ei 
sinua  tuntisi  muualla  kuin  Toropaisen  tuvassa.  Mies 
kun  mies  jo  olet. 

Tammanen.  Katsopas  näet  poikaa  ...  no  terve, 
terve!  (Molemmat  miehet  kättelevät  Simoa.)  En  minä- 
kään siellä  kievarissa  sinua  Simoksi  olisi  uskonut, 
vaikka  itse  olisit  sanonut.  Sanoin  minä  kyllä  tälle  Iha- 
laiselle, jotta  et  sinä  oikea  herrakaan  ole,  et  synnyn- 
näinen ainakaan,  kun  näytit  vähän  veijarin  näköiseltä. 

Simo.  Vai  näytin  —  veijarilta?  —  Tunnenpa  kuin 
muuttuisin  Simoksi  taas. 

Ihalainen.  Ihan  ilmielävä  Simo  olet;  sama 
arpikin  on  ohauksessasi  .  .  .  Mutta  mitä  se  tämä  emäntä 
tiuskasi  tälle  toiselle,  ja  muutenkin  näytätte  kaikki 
vähän  säikähtäneiltä? 

Simo.    Tein  tässä  tyhmyyksiä  ja  säikyttelin  .  .  . 

Kaisa.  Jätä  nyt,  Simo,  kertomatta  —  joutavat. 

Aatu.  Niin  —  unhoon  painukoot  .  .  .  pahat  asiat. 
Tulevaisuuteen  vain  katso,  nuori  mies. 

Simo.  Kiitän  sinua,  Kaisa.  Ties,  miten  olisi  käy- 
nytkään. 

Ihalainen.  No,  voi  ihme  .  .  .  sinähän  kummia 
juttelet.    (Katsoo  kysyvästi  ja  ihmetellen  Tammaseen.) 

Aku.  Mutta,  päästäkäähän  nyt  lopultakin  irti, 
isäntä  Tammanen. 

Tammanen  (huomaa  pitelevänsä  Akua  ja  pääs- 
tää. Nykäisee  Ihalaista).  Tulehan  tänne!  (Vie  syr- 
jään.) Mitäs  nyt  tuumaat?  Simohan  on  —  passina 
kokonaan,  mutta  tuo  toinen  .  .  . 

Ihalainen  ( raapaisee  tukkaa ) .  Niin  .  .  .  tuo 
toinen. 

Tammanen    (kääntyy ) .  Minnekä  nämä  miehet 
niin  kuin  aikovat? 
Simo.  Viipuriin  minä  lähden,  siellä  on  työpaikkani. 
Tammanen.  Entäs  tämä  —  toinen  mies? 
Aku  Yksissä  olemme  kuljeksineet. 

Aatu  (päättävästi ) .  Simo  ei  lähde  sinun  mukaasi. 

Aku.  On  kai  hänen  asiansa,  lähteä  tai  ei.  Jos  ei 
lähde,  menen  yksinkin. 

Ihalainen.  Etpä  pääse  enää. 

Aku.  Mikäs  vapaata  miestä  estää? 

Tammanen.  Eipä  kulje  juna. 

Aku.  Ohhoh  —  vai  ei  kulje.  Pääseepä  nuori  mies 
j  aikaisinkin. 

Ihalainen.  Eipäs  pääse! 

Tammanen.  Passi  .  .  .  passi  nyt  olla  pitää. 
( Menee  Akun  eteen. )  Niin,  passi  ja  vielä  erikseen — lupa. 

Aku  (nauraen) .  No,  sehän  mokomaa!  Ei  kulje 
juna,  eikä  kävelemälläkään  pääse,  muuten  kuin  — 
paperi  kourassa. 

Simo  ( aavistellen ) .  Mitä  .  .  .  mitä  on  sitten  tapah- 
tunut? 

Ihalainen  (varmasti).  Tapahtunut  on.  On 
syttynyt  —  sota. 

Simo  (hypäten  ylös ).  Niinpäs  kävi .  .  . 

Kaisa   (ottaa  isäänsä  kädestä).  Oh  .  .  . 

Tiina  (käsiään  lyöden) .  Siinä  se  on  —  uneni. 

Tammanen  (kehuen  ) .  Niin  se  kävi  —  se  kärpän 
nylky. 

Ihalainen  ( Simolle ) .  Mutta  kukas  se  on  tää 
toverisi?  Kurt  se  ei  itse  sano  oikeaa  nimeänsä  ...  Et 
sinäkään  ollut  Simoliini,  vähän  vain  sinnepäin  .  .  . 

Simo    (Akulle).  Sano  itse  oikea  nimesi. 

Aku.  Aku  Hukari  olen,  asuinpaikka  Viipuri. 

Tammanen.  Hukariko?  —  Mistä  sinä  sinne  Viipu- 
riin niin  kuin  muutit? 

Aku.  Tuolta  Kiihtelyksestä,  noin  kymmenen  vuotta 
sitten. 

Ihalainen.  Hehehe!  Niinpäs  selviää  ihan  kuin 
itsestään  tämäkin  asia.  Kun  mies  rupeaa  ja  tosissaan 
sanoo.  (Tammaselle. )  Mutta  sinun  poikasi  eukkohan 
on  sieltä  samasta  seurakunnasta.  (Akulle.)  Lienet 
tämän  Tammasen  sukulainen  vielä  —  vaikka  olet  sem- 
moinen velikulta.  —  Onkos  sinulla  niin  kuin  —  sisarta? 

Aku.  Jäihän  se  yksi  .  .  .  kymmenvuotiaaksi  .  .  . 
Eveliina. 

Tammanen.  No...  pieksut  sentään!  (Tarkaste- 
lee Akua.)  Eveliinan  veli  olet  .  .  .  juuperi,  oleppa  vaikka 

—  Petroskoista.  Ihan  varmaan.  Miniäni  on  Eveliina, 
syntyisin  Hukari  Kiihtelyksestä  ja  20  vuotta  vanha. 
Kertoo  olevan  veljen,  Aku  nimisen,  viisi  vuotta  van- 
hemman. 

Aku.  Siis  noin  25-vuotiaan? 

Tammanen.  Niin  taitaa  tulla.  (Aku  ottaa  lompa- 
kostaan passinsa,  minkä  antaa  Tammaselle. )  Ja  kun  on 
passikin!  (Tarkastelee  ja  ojentaa  Ihalaiselle. )  Niinpäs 
on  .  .  . 

Ihalainen.  Taitaa  olla,  he,  he!  (Tarkastaa. ) 
Hukari  on,  mutta  ei  ammattia,  he,  he,  he! 

Tammanen.  Kyllä  olet  oikea  —  peijooni!  — 
Lähdehän  nyt  minun  rekeeni,  olepa  .  .  .  vaikka  mikä 
puussi! 

Aku  ( ottaa  passinsa ) .  No,  lähteepä  häntä,  kun 
johonkin  on  lähdettävä. 

Tammanen.  Jos  haluat  töitäkin  .  .  .  ehkäpä 
meillä  on. 

Tiina  ( Kaisalle ) .  Katso  ryökälettä  .  .  .  sisa- 
riinsa se  ihan  pääsee. 

A  k  u.  Jaa  —  töitäkö  .  .  .  Kunpahan  nyt  ensin  se 
sisar  katsotaan.  (Tulee  Aatun  luo.)  Isäntä  Toropai- 
nen. En  ole  niin  huono  kuin  .  .  .  no,  mitäpä  siitä  kiertää 

—  tuli  olluksi.  Koetan  varoa,  ettei  sellaista  tapahdu 
toista  kertaa.  —  Minä  jo  sanoin:  olen  syypää  .  .  . 

Simo.  Mene  nyt  jo  siitä. 

Ihalainen.  Niinpä  minäkin  lähden  tästä  ruunan 
kanssa  nyhjyttelemään.  Hyvää  yötä,  he,  he.  (Menee.) 

Tammanen  ( tarttuu  A kua  takin  hihasta  nau- 
raen). No,  Holkeri  Hulikanssi!  Hei  —  hei!  (Heilauttaa 
hatulla  hyvästiä,  vetää  Akua,  joka  hiukan  häpeilee. 
Menevät. ) 

Aatu    (katsoo  toisia,  kutakin  vuorotellen,  ja  hyvän 

tahtoinen  hymy  leviää  hänen  kasvoilleen ) .  Hy  .  .  .  hy  .  .  . 
Me  jäimme  —  me  neljä  .  .  .  hy,  hy!  —  Laitapas,  Kaisa, 
Simolle  vuode  tähän  sänkyyn.  Me  äidin  kanssa  mennä 
köpitämme  toistupaan.  Taidanhan  tuota  jaksaa.  (Nou- 
see Tiinan  tukemana.  Laskee  käden  Simon  olalle.) 
Älä  huolehdi,  Simo.  Kaikki  menee  vielä  hyvin.  Lehti 
kääntyy  .  .  .  toivokaamme  —  elämäsi  valoisa  puoli. 
Nuku  pois  matkasi  vaivat,  katkerat  ja  repivät  ajatuk- 
sesi. —  No  niin.  Hyvää  yötä,  Simo.  (Menee  Tiinan 
kanssa.) 

Simo  (istahtaa  pää  käsien  varaan  ja  miettii,  Kaisa 
seisoo  Simoa  uteliaana  tarkastellen ).  Minua  —  hävettää! 
Lähden,  kun  vain  aamu  valkenee. 

Kaisa  (tekee  liikkeen  kuin  estääkseen ).  So  .  .  .  so, 
so!  —  Älä  hupsi. 

Simo  ( nousee,  katsoo  Kaisaa  tutkivasti,  kävelee 
hetken,  Kaisan  sillä  aikaa  vuodetta  laittaessa.  Pysähtyy 
Kaisan  luo.)  Et  ole  sinäkään  —  mennyt  naimisiin. 

Kaisa.  Kenenkäpä  kanssa? 

Simo.  Vaikka  kenen.  Vaikka  sen  Ihalaisen  pojan 
kanssa.  Johan  se  juosta  kynttäsi  täällä  silloinkin. 

Kaisa.  Ja  oli  niin  mahtavaa  .  .  . 

Simo.  Sen  rikkautensa  päältä. 

Kaisa.  Tyhmä  se  on  ...  ei  se  ketään  saa. 

Simo.  Ohhoh!  —  Vaikka  on  rikas. 

Kaisa.  No  niin,  vuode  on  valmis.  Kelpaapa  siinä 
nukkua  —  lämpöisen  vällyn  alla.  (Nauraa.) 

Simo.  Mikä  se  niin  naurattaa? 

Kaisa.  Katsopas  tuota  vällyä,  tuota  nahkaa 
tuossa,  hi,  hi! 

Simo  (nauraa  mukana ).  No,  no,  no!  Mitä  erikoista 
tässä  on?  (Sivelee  nahkaa.)  Välly  kuin  välly,  lup- 
sakka lammasnahkavälly  .  .  . 

Kaisa.   On  siinä  erikoista  ...  on.   Etkö  muista? 

Simo.  Ahaa!  Että  tuossa,  tuossako  noin  olisi  se  — 
pässi?  Se  jukuripää,  joka  pukkasi  minua  niin,  että 
hattureuhkana  vain  tielle  häilähti,  ja  itse  lentotaitoa 
opettelin  .  .  . 


Kaisa  (innostuen).  Entäs  minua!  Jos  sinä  et 
vain  avuksi  ehtinyt,  kun  tuossakin  kujasella  suuttui, 
niin  kummat  olisi  tullut.  —  Mutta  nyt  se  on  tuossa 
lämmittämässä  eikä  päkkää  ketään. 

Simo.  Ei  se  nyt  .  .  .  Pois  on  äkäisyys  lähtenyt, 
vihainen  sappi  lauhtunut,  ja  jäljellä  on  muisto  vain  — 
ja  tämä  villava  nahka.  En  olisi  uskonut  sen  joutuvan 
minua  lämmittämään,  täksi  yhdeksikään  yöksi. 

Kaisa.  Yhdeksikö?  Eipä  tiedä,  jos...  (Aikoo 
lähteä,  mutta  epäröi.  Äkkiä.)  Simo,  jäisitkö  meille 
töihin,  jos  isä  pyytäisi? 

Simo.  Tokkohan  enää  osaisin  .  .  .  olen  nyt  vain 
kirvesmies. 

Kaisa.  Kirvesmieskö?  No,  tokihan  tämmöisessä 
talossa  .  .  . 

Simo.  Sen  ammatin  opettelin.  Rakennuksilla  olen 
työskennellyt  jo  pari  vuotta.  (Veitikkamaisesti. )  On 
vähän  tuottavampaa  kuin  hakojen  hakkuu. 

Kaisa  (inttäen).  No,  tulisitko...  jäisitkö?  — 
Saisit  navett  ahako  jakin  hakata  —  jos  haluaisit. 

Simo.  Toivoisitko  sinä,  että  jäisin? 

Kaisa.  Tekisit  itsellesi  talon  tänne  ja  —  ottaisit 
emännän  siihen. 

Simo.  Uskaltaisinkohan  yrittää  niin  korkealle. 

Kaisa.    Minulla  on  tiedossa  sinulle  talonpaikka. 

Simo.  No  .  .  .  äläs  muuta!  —  Vaivaistalonko? 

Kaisa.  Älä  nyt  kehtaa!  Ihan  todella.  Eikä  maksa 
enää  paljon. 

Simo.  Enääkö?  —  En  ymmärrä  sinua. 

Kaisa.  Mainekirjasi  vain  puhdas  pitäisi  olla. 

Simo.  Tuo  ei  ole  paljon.  —  Eipä  ole  mukana. 

Kaisa.  Saadaanhan  se.  —  Voisithan  tuon  minulle 
sanoa:  onko  siinä  mitään  —  harakanvarpaita? 

Simo  (nauraen ).  »Harakanvarpaita.»  —  Tuskinpa 
vain. 

K  aisa.  Juotko  sinä? 

Simo  (kaksimielisesti ) .  Tietysti.  —  Milloin  vain 
janottaa. 

Kaisa.  Vekkuli!  —  Viinaa,  minä  tarkoitan. 
Simo.  Totta  puhuen  —  enpä  juuri.  Viina  vie  järjen 
mieheltä. 

Kaisa.  Sittenpä  —  uneksi  jo  ensi  yönä  talostasi. 

Simo.  Uneksia  kyllä  voin,  mutta  todellisuus  on 
toista.  Unelmien  pilvilinnoista  pudota  mätkähtää 
lokaan  ja  liejuun. 

Kaisa.  Tämäpä  ei  ole  kuvittelua. 

Simo.  Tuulentupa  se  on  —  köyhälle. 

Kaisa.  Uskoisitko  jos  isä  tulisi  ja  sanoisi? 

Simo.  Eipä  hän  sano  —  eikä  tarvitsekaan. 

Kaisa.  Hän  on  jo  sanonut. 

Simo.  Älä!  Olisiko...?  Ei.  —  (Koppaa  Kaisan 
kiinni.)  Miksi  kiusaat  minua  .  .  .  köyhää  ja  orpoa 
kulkijaa? 

Kaisa.  Enhän  tarkoita  kiusata. 

Simo.  Kuvittelinhan  usein  ennen  noita  peltoja 
perkatessani:  ollapa  oma  maa,  toista  se  olisi!  —  Olisinpa 
minäkin  talon  poika,  niin  olisi  toiset  tuumat. 

Kaisa.  Mitkähän  suuret  tuumat  silloin  olisi? 

Simo  (irroittaa  Kaisan ) .  Kaisa!  Katsopas  minua! 
—  Kuvittele  nyt,  että  minulla  olisi  — -  satatuhatta 
markkaa  taskussa. 

Kaisa.  No  .  .  .  minä  kuvittelen. 

Simo  ( näyttelee  kävellen ) .  No,  miltä  näyttää? 
Öhöm! 

Kaisa  (nauraen ).  Oijoi  —  joi  .  .  .  kun  olet  hassun 
näköinen!  Jätä  pois  .  .  .  ole  vain  Simo,  kirvesmies 
Simo. 

Simo.  Niinkö?  Parempi  siis  sinustakin  —  näin. 
No,  hyvä.  Mutta  minä  olen  myös  mieleltäni  kirvesmies. 

Kaisa.  Kirvesmies  —  mieleltäsi? 

Simo.  Niin.  Oikea  kirvesmies  ei  tyydy  hakkaamaan 
huoneita  aina  vain  toisille,  hän  tahtoo  myös  itsekin 
saada  asunnon  ja  kunnollisen. 

Kaisa.  Sehän  on  tarkoituskin. 

Simo.  Ja  vielä  enemmän.  Nykyajan  kirvesmies 
ajattelee,  että  tämä  suuri  tupa,  jossa  Suomenkin  kansa 

asuu,  on  laho  ja  hatara  ja  että  on  jo  aika  rakentaa  uusi 
ja  parempi. 

Kaisa.  Sehän  on  kaunis  ajatus.  Niin  puhuu  suu- 
tari Vänttinenkin  .  .  .  Sinäkin  olet  siis  .  .  . 

Simo.  Entiseen  yhteiskuntajärjestelmään  tyytymä- 
tön ja  tahdon  olla  mukana  rakentamassa  uutta.  — 
Pelkään,  etten  sen  tähden  sovi  tänne  —  vaikka  haluai- 
sinkin. 

Kaisa.  Kyllä  sinä  sovit.  Täällä  on  paljon  sellaisia, 
jotka  ajattelevat  samoin  kuin  sinä. 

Simo.  Niinkö?  Ehkä  —  sinäkin  .  .  .? 

Kaisa.  Mikä  ihme  se  olisi. 

Simo.  Kunpa  edes  sinä.  Silloin  voisin  jäädä. 

Kaisa.  Vaikka  korven  kuokkijaksikin? 

Simo.  En  pelkää  korven  vastuksia.  Muita  on  es- 
teitä pahempia.  (Innostuen.)  Katsopas  noita  käsiä, 
koetas  niitä.  (Kaisa  koettaa. )  Uskotko  niissä  pysyvän 
kirveen,  kuokan  ja  aatran  sarven? 

Kaisa  (koppaa  Simoa  takin  taipeesta  ja  kur koittaa 
kuin  kuiskatakseen ) .  Parempaa  Uudispaikan  isäntää 
ei  voisi  kuvitellakaan.  —  Hyvää  yötä  —  Uudispaikan 
Simo!   (Herttaisesti  nauraen  aikoo  lähteä.) 

Simo  (pysäyttäen).  Kati.  Nukkuako  voisin,  niin 
väsynyt  kuin  ehkä  olenkin,  nyt,  kun  unelma,  moni- 
vuotinen unelmani  on  muuttumassa  todellisuudeksi?  — 
Niin  .  .  .  Kati,  sinä  hymyilet .  .  . 

K  a  i  s  a.  Olen  iloinen  nähdessäni,  ettei  paha  mailma 
sinua  ole  turmellut. 

Simo.  Ei  kovin,  vaikka  koetti.  —  Varoitithan  sinä 
lähtiessäni,  että  .  .  . 

Kaisa.  ...  älä  eksy  metsässä. 

Simo.  Mitäs  minä  sanoin  sinulle?  (Kaisa  ujostellen 
painaa  kädet  kasvoilleen.) 

Kaisa.  Kyllähän  sen  muistat  kysymättäkin. 

Simo.  Kati,  älä  pahastu,  jos  yritän  korkealle,  jos 
sanoiksi  puen  entisen  huutolaispojan  tunteet  ja  miehen 
kieltä  puhun.  —  Lehti  kääntyy,  sanoi  isäsi.  Suunnitel- 
koon hän  mitä  tahansa,  itsekin  haluan  huomispäivään 


S  —  Lehti  kääntyy. 

kurkistaa  ja  tulevaisuutta  luoda.  Vapaa  olen,  terve 
myös  .  .  .  ainoa  rikkauteni  ovat  tahraton  työmieskun- 
niani  ja  työvoimani.  Kysyn:  Oletko  vapaa  —  »pahan 
miehen»  ystäväksi,  ikuiseksi  toveriksi? 

Kaisa  (hetken  perästä ).  Rehellinen  kysymyksesi 
saakoon  (ottaa  Simoa  kädestä )  samanlaisen  vastauksen. 

Simo  (sulkee  Kaisan  syliinsä).  Unelmani  — 
todellisuus;  todellisuus-unelma. 

ESIRIPPU 
sulkeutuu  verkalleen. 

KANSANVALLAN  NÄYT  ELMI  STÖÄ 


Kansanvallan  aloittamassa  näytelmäsarjassa  ovat  tähän  mennessä 
ilmestyneet  seuraavat  huomiota  herättäneet  näytelmät: 

N:o  1.  Rautainen  laki,  4-näytöksinen  näytelmä,  kirj.  Heikki 
Välisalmi.  Hinta  15  mk.  »Siinä  on  tarttuvan  voimakasta  todel- 
lisuuden tajua,  ja  sen  yhteiskunnallinen  paatos  on  aito  ja  väärentä- 
mätön.»  (Helsingin  Sanomat. ) 

N:o  2.  Tuhatvuotinen  valtakunta,  4-näytöksinen  näytelmä,  kirj. 
Heikki  Välisalmi.  Hinta  15  mk.  »Näytelmä  on  terävästi  havaittu, 
se  on  tulvillaan  yhteiskunnallista  satiiria,  ja  sellaisena  se  huvittavai- 
suutensa  ohella  on  mitä  terveellisin  moraalisaarna  meidän  veltostu- 
neelle aikakaudellemme.»   ( Itä-Savo. ) 

N:o  3.  Kultaisen  miekan  ritari,  4-näytöksinen  huvinäytelmä,  kirj. 
Toivo  Raita.  Hinta  15  mk.  »Tämä  komedia  tekee  ratkaisevasti 
myönteisen  vaikutuksen.»    (Arhetavbladet. ) 

N:o  4.  Rintaman  takana,  3-näytöksinen  näytelmä,  kirj.  Aarre 
Linnala.  Hinta  20  mk.  »Rintaman  takana  sisältää  paljon  draamal- 
lista ainesta.  Ja  vuoropuhelussakin  on  paljon  aitoa,  näyttämöllä 
vaikuttavaa  sisäistä  jännitystä.»  (Elanto.) 

N:o  5.  Vakka  kantensa  valitkoon,  1-näytöksinen  huvinäytelmä, 
kirj.  A.  Kitzberg.  Hinta  10  mk.  Maalaisoloihinkin  sopiva  näytelmä, 
vähähenkilöinen  ja  helppo  esittää. 

N:o  6.  Pirun  peli,  3-näytöksinen  näytelmä,  kirj.  Akseli  Tola. 
Hinta  20  mk.  Voimakassävyinen  ja  kiinteä  näytelmä,  joka  jo  on 
saavuttanut  menestyksen  näyttämöllä. 

N:o  7.  Kujeileva  onnetar,  3-näytöksinen  huvinäytelmä,  kirj.  Toivo 
Raita.  Hinta  20  mk.  Rohkeaotteinen  teos,  johon  paitsi  huvitta- 
vuutta  sisältyy  myös  joukko  satiiria. 

N:o  8.  Tupakkalakossa,  2-näytöksinen  huvinäytelmä,  kirj.  Vilho 
Kuorikoski.  Hinta  12  mk.  Erittäin  hauska  maalaisolojen  kuvaus, 
joka  voidaan  esittää  kaikkein  pienimmilläkin  näyttämöillä. 

N:o  9.  Onnenraha,  1-näyt.,  huvinäytelmä,  kirj.  Toimi  Niemi- 
nen.   Hinta  7  mk.    Miellyttävä  maalaisnäytelmä,  helppo  esittää. 

Nro  10.  Hurskas  isä  ja  iloinen  tytär,  1-näyt.  huvinäytelmä, 
kirj.  Juutas  Käkriäinen.  Hinta  6  mk.  Uskonnollista  ahdasmieli- 
syyttä ja  keinottelua  ruoskiva  •pirteä  palanen. 

N:o  11.  Oppi  se  on  joka  maksaa,  1-näyt.  huvinäytelmä,  kirj. 
Vilho  Kuorikoski.  Hinta  6  mk.  Vähähenkilöinen  ja  helppo  esit- 
tää.   Sopiva  kaikille  seuranäyttämöille. 

N:o  12.  Palokuntalainen  on  aina  palokuntalainen ,  1-näyt.  huvi- 
näytelmä, kirj.  Vilho  Kuorikoski.  Hinta  6  mk.  Sopiva  kaikille 
seuranäyttämöille. 


KUSTANNUSOSAKEYHTIÖ  KANSANVALTA. 


Hinta  16  mk. 


